**PRÍLOHA č.1**

**K VŠEOBECNE ZÁVÄZNÉMU NARIADENIU OBCE DOLNÉ DUBOVÉ č.04/2020**

**Z Á V ä Z N Á Č A S Ť**

**ÚZEMNÉHO PLÁNU OBCE DOLNÉ DUBOVÉ**

**Záväzná časť „C“** obsahuje zásady a regulatívy územného rozvoja (časť C1) a opatrenia a podmienky na využitie územia (časť C2). **Súčasťou záväznej časti je grafická príloha** (výkres č. 8 -Schéma záväzných častí a verejnoprospešných stavieb ).

**C1. Z Á S A D Y A  R E G U L A T Í V Y ÚZEMNÉHO ROZVOJA**

 **I. ZÁSADY A REGULATÍVY PRIESTOROVÉHO USPORIADANIA A FUNKČNÉHO**

 **VYUŽÍVANIA ÚZEMIA**

**I.1. ZÁSADY A REGULATÍVY PRIESTOROVÉHO USPORIADANIA**

1.1. Podporovať sídelný rozvoj vychádzajúci z princípov trvalo udržateľného rozvoja, zabezpečujúceho využitie územia aj pre nasledujúce generácie bez obmedzenia schopností budúcich generácií uspokojovať vlastné potreby.

1.2. Pri tvorení urbanistickej koncepcie vychádzať z prírodných daností, jestvujúcich urbanistických štruktúr a väzieb v obci, technickej infraštruktúry ako aj z koncepcie historickej štruktúry a z celkového stavu bytového fondu, občianskej vybavenosti a ostatných funkcií a plne zapojiť do organizmu sídelného útvaru všetky funkčné zložky, odstrániť negatívne javy a vytvoriť podmienky pre syntézu predností vidieckeho typu bývania.

1.3. Územný a priestorový rozvoj orientovať prednostne na intenzifikáciu zastavaných území, na zvyšovanie kvality a komplexity urbánnych prostredí.

1.4. Štruktúru urbanistickej kompozície vytvárať sledovaním hlavných komunikačných trás (kompozičných osí) a pri tvorení priestorov a členení zástavby zohľadňovať jadro obce - zónu občianskej vybavenosti a po jeho obvode rozvíjajúce sa obytné zóny, zóny rekreácie a služieb a zabezpečiť ich väzbu na spojenie s prírodou.

1.5. V urbanizovanom prostredí je z hľadiska ďalšieho kompozičného formovania potrebné vnímať obec ako trojdimenzionálnu hmotovo - priestorovú štruktúru existujúcu v kontexte jej primárneho prírodno - krajinného rámca a v návrhovom období chrániť dominantné výhľady, priehľady a panoramatické výhľady so zvýšenou pozornosťou pri dotváraní prístupu do obce, eliminovať pohľadové bariéry prvkami zelene, ktorá okrem estetickej bude mať i funkciu izolačnú.

1.6. Na zabezpečenie harmonického rastu obce je potrebné dosiahnuť prepojenie významných prírodných prvkov extravilánu s prírodnými prvkami v zastavanom území a s obecnou zeleňou v nadväznosti na jednotlivé funkčné zložky v organizme sídla.

1.7. Tvarové riešenie nových a prestavovaných objektov orientovať tak, aby bol zdôraznený jestvujúci charakter sídla, zamerať zvýšenú pozornosť na dotvorenie štruktúr v okrajových polohách.

**I.2. ZÁSADY A REGULATÍVY FUNKČNÉHO VYUŽÍVANIA ÚZEMIA**

2.1. Pri koncepcií členenia základných funkčných plôch sledovať také riešenie, ktoré umožní uspokojovanie nárokov a potrieb obyvateľov nie len v celom návrhovom období (do r. 2050) ale aj v ďalších etapách vývojového obdobia (výhľad), štruktúru funkčných plôch a ich rozvoj podriadiť vyššie uvedeným podmienkam a vytvoriť základné funkčné zóny s optimálnym funkčno-prevádzkovým prepojením a optimálnymi podmienkami pre životné prostredie v sídle.

2.2. Pri rozvoji základných funkcií v organizme obce sa treba zamerať na rozvoj bývania, komerčnej vybavenosti, podnikateľských aktivít, služieb a rekreačno-športovej vybavenosti s vytvorením vyváženého prostredia zodpovedajúcej hodnoty pri rešpektovaní kultúrnohistorických objektov a v budúcom stavebnom rozvoji sídelného útvaru vytvoriť podmienky pre ochranu kultúrnych hodnôt.

2.3. V návrhovom období a vo výhľade bude potrebné rozvoj obytnej funkcie orientovať v zastavanom území ale aj mimo neho v zmysle navrhovanej koncepcie pri zachovaní charakteru zástavby, bez podstatnejších zmien vo výškovom zónovaní s vytvorením nových stavebných obvodov na voľných plochách v dotyku so zastavaným územím a v nadmerných záhradách za rodinnými domami.

2.4. Rozvoj funkcie občianskej vybavenosti v návrhovom období je potrebné orientovať do centrálnej časti, kde bude sústredená predovšetkým vybavenosť vyplývajúca z postavenia obce a do ťažiskových polôh s prevažujúcou funkciou bývania a rekreácie v rámci individuálnej bytovej výstavby, resp. aj ako súčasť RD, pričom rozvoj podnikateľských aktivít podporovať prednostne v jestvujúcich polohách.

2.5. Z ohľadom na zvýšenie športového potenciálu obce je potrebné dobudovať jestvujúce územie a zabezpečiť aj rozšírenie športovo-rekreačných plôch na okraji obce, resp. v nadväznosti na jestvujúcu vodnú plochu v kombinácii s krajinnou zeleňou, zároveň v súvislosti s rekreačnou funkciou je potrebné dotvoriť sídelnú a krajinnú zeleň na disponibilných plochách z hľadiska kompozičného a priestorovo prevádzkového a doplniť športovo-rekreačnú vybavenosť v navrhovaných lokalitách.

 **I.3. PODMIENKY NA VYUŽITIE NAVRHOVANÝCH FUNKČNÝCH PLÔCH**

**3.1. CHARAKTERISTIKA A  PODMIENKY VYUŽITIA VYMEDZENÝCH PLÔCH**

**PRE BYTOVÚ VÝSTAVBU A**

**1.1. Bytová výstavba individuálna - rodinné domy so záhradami A1**

 Plochy určené na bývanie v obytných budovách formou individuálnej bytovej výstavby – nízkopodlažná zástavba rodinných domov s prístupom priamo z jestvujúcej ulice alebo z ulice v navrhovanej lokalite (samostatne stojace, v radovej zástavbe, resp. opierajúce sa o seba bočnou stenou) vrátane súkromnej zelene - záhrad za rodinnými domami.

**Prípustná -** **základná funkcia:**

a) bývanie v rodinných domoch (RD) na samostatných pozemkoch, ktorých veľkosť pri novovzniknutých pozemkoch nesmie byť menšia ako 600 m2, u radovej zástavby RD min. 500 m2, vrátane zelene (záhrady s okrasnou a úžitkovou zeleňou),

**Vhodné funkcie:**

b) plochy technickej vybavenosti a príslušné verejné priestory s líniovou uličnou zeleňou, pešie, cyklistické a motorové komunikácie, zastávky SAD,

**Podmienečne vhodné funkcie:**

c) zariadenia malej administratívy, obchodu, ubytovania a služieb, zdravotnícke a sociálne zariadenia ako súčasť objektov RD vo vyčlenených priestoroch, neprekračujúce stanovený rozsah v rámci objektu rodinných domov (max 50% objemu stavby) a nenarúšajúce obytné prostredie na okolitých parcelách,

d) poľnohospodárske činnosti v malom rozsahu na úrovni malovýroby ako súčasť obytnej funkcie (vo vzdialenosti zamedzujúcej negatívny vplyv na okolitú obytnú zástavbu) na plochách súkromných záhrad (rastlinná výroba, drobnochov hospodárskych zvierat),

e) zariadenia prevádzok a remesiel ako súčasť objektov RD vo vyčlenených priestoroch (max 50% objemu stavby) bez negatívnych vplyvov na životné prostredie a susednú obytnú zástavbu,

**Neprípustne funkcie:**

f) všetky druhy autoslužieb (autoservisy, pneuservisy, autolakovne, umyvárne áut, autobazáre, autopožičovne...), stolárske dielne a dielne iného charakteru rušiace hlukom, prachom, dymom a vibráciami,

g) všetky druhy ostatných činností, ktoré by svojimi negatívnymi vplyvmi (hlukom, prašnosťou, zápachom, vibráciami, zvýšeným výskytom hlodavcov, optickým a elektromagnetickým žiarením, účinkami nebezpečných chemických látok a a inými škodlivými a nepríjemnými zápachmi, intenzívnou obslužnou dopravou) priamo alebo nepriamo obmedzili využitie susedných plôch s bytovými priestormi v dotknutej lokalite.

h) samostatné objekty výroby, skladov a prevádzok v rámci pozemku okrem drobných stavieb, ktoré tvoria doplnkovú funkciu k funkčným plochám bývania v rodinných domoch (sklady náradia, ovocia a zeleniny, prístrešky pre drobné zvieratá...)

**Doplňujúce ustanovenia :**

a) hustota, členenie a výškové zónovanie zástavby rodinných domov musí umožňovať najmä - dodržiavanie odstupov a vzdialeností potrebných na oslnenie a presvetlenie bytov, na zachovanie intimity a pohody bývania, na zabezpečenie požiarnej ochrany a pod. (§ 6, odsek 1/ vyhlášky č. 532/2002 Z.z.) a na vytváranie plôch zelene v rámci pozemku,

b) koeficient zastavanej plochy pri samostatne stojacich domoch a radových RD je max. 0,30 (zastavaná plocha objektu RD), max. 0,50 (objekt RD a súčet všetkých nadzemných objektov a spevnených plôch) s minimálnym podielom zelene na pozemkoch pre RD 50 % z celkovej plochy pozemku,

c) maximálna podlažnosť objektov nad terénom - 1 nadzemné podlažie a obytné podkrovie, resp. 2 nadzemné podlažia,

d) stavebná čiara objektov rodinných domov v novovytváraných lokalitách je od uličnej čiary 5 – 7m,

e) pri stavbe rodinných domov v jestvujúcej zástavbe, resp. pri ich rekonštrukcii musí byť zohľadnená jestvujúca uličná čiara na susedných parcelách a objekty musia rešpektovať jestvujúcu zástavbu (výška, podlažnosť, tvar strechy, orientácia hlavného hrebeňa strechy a pod.),

f) pri stavbe rodinných domov v jestvujúcej starej zástavbe (v rámci „Centrálnej zóny obce“), resp. pri ich rekonštrukcii, u ktorých je stavebná čiara totožná s uličnou čiarou (uličná hranica pozemku) môže byť stavebná čiara zasunutá o max 3 m od uličnej čiary a objekty musia rešpektovať jestvujúcu zástavbu (výška, podlažnosť, tvar strechy, orientácia hlavného hrebeňa strechy a pod.),

g) pri stavbe rodinných domov v prielukách č. 3, 4, 5, ktoré sú v dotyku s jestvujúcou zástavbou bytových domov, môže byť stavebná čiara zasunutá o max 30 m od uličnej čiary a  odstupy stavieb (RD, BD) musia spĺňať požiadavky na vzájomné vzdialenosti t.j. podľa bodu a) doplňujúcich ustanovení,

h) pri stavbe rodinných domov v lokalite A1-8, ktorej časť je situovaná na lesných pozemkoch minimalizovat' výrub drevín a za pozemkami RD v maximálnej miere zachovať funkčnosť jestvujúcich lesných porastov,

i) parkovanie vozidiel vlastníkov pozemkov, resp. prípadných prevádzkovateľov, musí byť na príslušnom pozemku a v rozsahu platných predpisov,

j) stavby v záhradách za rodinnými domami môžu byť iba s doplnkovou funkciou k bývaniu (prístrešky, altánky, sklady náradia a pod.), musia byť prízemné a musia spĺňať kritéria max. koeficientu zastavanosti pozemku,

k) uličné oplotenie môže byť max. 2 m vysoké, z toho do výšky max. 0,9 m plné a zvyšná časť perforovaná, vnútorné oplotenie medzi susedmi max. do výšky 2 m, plné alebo perforované (napr. pletivo)

 **1.2. Bytová výstavba hromadná - bytové domy A2**

Plochy určené na bývanie v obytných budovách formou hromadnej bytovej výstavby - viacpodlažnej zástavby bytových domov s prístupom priamo z jestvujúcej ulice alebo z ulice v navrhovanej lokalite.

**Prípustná -** **základná funkcia:**

a) bývanie v bytových domoch na spoločných pozemkoch prislúchajúcich k bytovým domom,

**Vhodné funkcie:**

b) verejné priestory s parkovo upravenou plošnou a líniovou zeleňou, malé ihriská pre neorganizovaný šport, detské ihriská,

c) plochy technickej vybavenosti k bytovým domom a príslušné pešie, cyklistické a motorové komunikácie, parkovacie plochy a garáže, zastávky SAD.

**Podmienečne vhodné funkcie:**

d) zariadenia malej administratívy, obchodu, verejného stravovania a služieb, kultúrne, sociálne, zdravotnícke a športové zariadenia nenarúšajúce obytné prostredie (v prízemí objektov bytových domovvo vyčlenených priestoroch ***-*** polyfunkcia s bývaním).

**Neprípustne funkcie:**

e) výrobné prevádzky (vrátane skladovania) a všetky druhu činností, ktoré by svojimi negatívnymi vplyvmi (hlukom, prašnosťou, zápachom, vibráciami, zvýšeným výskytom hlodavcov, optickým a elektromagnetickým žiarením, účinkami nebezpečných chemických látok a inými škodlivými a nepríjemnými zápachmi, intenzívnou obslužnou dopravou) priamo alebo nepriamo obmedzili využitie susedných plôch s bytovými priestormi v dotknutej lokalite.

**Doplňujúce ustanovenia :**

a) hustota, odstupové vzdialenosti a výškové zónovanie zástavby bytových domov musí umožňovať najmä potrebné vzdialenosti na oslnenie a presvetlenie bytov, na zachovanie intimity bývania, na požiarnu ochranu, civilnú ochranu a na vytváranie plôch zelene v rámci pozemku,

b) koeficient zastavanej plochy max. 0,70 (súčet zastavanej plochy, vrátane parkovísk, spevnených plôch, prístreškov pre KO a pod.), s minimálnym podielom zelene na pozemkoch pre bytové domy 30 % z celkovej plochy pozemku (vrátane mobiliáru pre oddychové plochy a detské ihriská),

c) maximálna podlažnosť objektov bytových domov nad terénom - 3 nadzemné podlažia vrátane obytného podkrovia, prípadne jedno podzemné podlažie.

**3.2. CHARAKTERISTIKA A  PODMIENKY VYUŽITIA VYMEDZENÝCH PLÔCH PRE SLUŽBY A OBČIANSKU VYBAVENOSŤ B**

 **2.1. Plochy vybavenosti miestneho (celoobecného) významu B1**

Plochy občianskeho vybavenia miestneho významu, ktoré slúžia na obsluhu obyvateľstva a spádového územia s príslušnou technickou vybavenosťou.

**Prípustná -** **základná funkcia:**

a) školské areály (ZŠ, MŠ), zdravotnícke areály, administratívne zariadenia, správa, veda, výskum a pod., areály sociálnych služieb a telovýchovnej vybavenosti, vrátane ubytovania súvisiaceho s prevádzkou areálu, resp. pohotovostných bytov a zariadení stravovania pre zamestnancov a užívateľov jednotlivých areálov.

**Vhodné funkcie:**

b) k objektom vybavenosti patria plochy technickej vybavenosti a príslušné pešie, cyklistické a motorové komunikácie, parkovacie plochy a garáže pre užívateľov, zastávky SAD

c) na území je možné realizovať verejné priestory s plošnou a líniovou zeleňou areálov, zeleň spevnených plôch a parkovísk,

d) možnosť umiestňovať doplnkovú podnikateľskú činnosť v oblasti obchodu a služieb, ktorá nenaruší činnosť základných funkcií areálov.

**Neprípustne funkcie:**

e) zákaz umiestňovania zariadení výroby, skladov, výr. služieb a zariadení dopravy (ako hlavné stavby) a všetkých druhov činností, ktoré by svojimi negat. vplyvmi obmedzovali základné funkcie a susedné funkčné plochy.

 **2.2. Areály a zariadenia podnikateľských aktivít, komercie a služieb B2**

 Plochy určené na vytváranie podnikateľských komerčných prevádzok - areálov zariadení obchodnej vybavenosti a nevýrobných služieb, ktoré sú zamerané na obsluhu obyvateľstva bez negatívnych vplyvov na životné prostredie.

**Prípustná -** **základná funkcia:**

a) komerčná maloobchodná sieť, verejné stravovanie, občerstvenie, špecifické formy obsluhy pre motoristov (napr. ČS PHM), nevýrobné služby, ktoré slúžia obyvateľom obce a spádového územia,

**Vhodné funkcie:**

b) technická vybavenosť a príslušné pešie, cyklistické a motorové komunikácie, parkovacie plochy pre užívateľov a návštevy, trasy a zastávky MHD,

c) verejné priestory s plošnou zeleňou verejných priestorov a areálov, líniová zeleň pri komunikáciách, zeleň spevnených plôch, parkovísk,

d) zariadenia malej administratívy a pohotovostné bývanie vo väzbe na príslušné areály, doplnkové kultúrne, sociálne, zdravotnícke a športové zariadenia.

**Neprípustne funkcie:**

e) zákaz umiestňovania výroby, veľkokapacitných skladov a prevádzok, ktoré by svojimi negatívnymi vplyvmi obmedzovali základné funkcie areálov a využitie susedných plôch pre určené účely.

**2.3. Areály a zariadenia obslužno-výrobnej vybavenosti B3**

 Územie určené pre podnikateľské subjekty na vytváranie nezávadných výrobno-obslužných činností a pre nezávadné zariadenia výrobných prevádzok, ktoré sú zamerané aj na obsluhu obyvateľstva a spádového územia bez negatívnych vplyvov na životné prostredie.

**Prípustná -** **základná funkcia:**

a) areály nezávadných výrobných a nevýrobných služieb (aj zberné dvory odpadov a kompostoviská) a malých prevádzkových skladov.

**Vhodné funkcie:**

b) technická vybavenosť a príslušné pešie, cyklistické a motorové komunikácie, a parkovacie plochy pre užívateľov a návštevníkov, trasy a zastávky MHD,

c) verejné priestory s plošnou zeleňou verejných priestorov a areálov, líniová zeleň pri komunikáciách, zeleň spevnených plôch a parkovísk,

**Podmienečne vhodné funkcie:**

d) zariadenia malej administratívy, ubytovacie zariadenia a špecifické zariadenia obchodu vo väzbe na príslušné areály, doplnkové sociálne, zdravotnícke a športové zariadenia, ktoré nenarušujú priľahlé obytné plochy,

**Neprípustne funkcie:**

e) zákaz umiestňovania výroby a prevádzok, ktoré by svojimi negatívnymi vplyvmi obmedzovali základné funkcie areálov a s negatívnymi dopadmi na využitie susedných plôch.

**2.4. Plochy dopravnej a technickej vybavenosti B4**

Plochy vybavenia dopravnej a technickej infraštruktúry, ktoré slúžia na obsluhu a prevádzku príslušných zariadení s vybavenosťou v určenom rozsahu, vrátane príslušného doplnkového vybavenia so stanovenými ochrannými pásmami.

**Prípustná -** **základná funkcia:**

a) areály samostatných dopravných zariadení, vodohospodárskych a plynárenských objektov, zariadení pre elektrickú energiu a pod. s obslužnými komunikáciami a odstavnými plochami pre prevádzkovateľov zariadení, veľkoplošné parkoviská mimo príslušných areálov,

**Vhodné funkcie:**

b) priestory s plošnou a líniovou zeleňou areálov, zeleň spevnených plôch a parkovísk, trávnaté porasty,

c) zariadenia ubytovania vo väzbe na príslušné areály (správcovské byty),

**Neprípustné funkcie:**

d) v areáloch zákaz umiestňovania ostatných stavieb a povoľovanie všetkých druhov činností, ktoré by svojimi negatívnymi vplyvmi obmedzovali prevádzkovanie areálov pre určené účely.

**3.3. CHARAKTERISTIKA A PODMIENKY VYUŽITIA VYMEDZENÝCH PLÔCH**

 **PRE POĽNOHOSPODÁRSKU A PRIEMYSELNÚ VÝROBU C**

 **3.1. Poľnohospodárska výroba C1**

 Plochy určené na vytváranie nezávadných poľnohospodárskych činností, ktoré zabezpečujú poľnohospodársku produkciu a poľnohospodárske služby. Na území musí byť dodržaná ekologická nezávadnosť výrobných aktivít a zabezpečená izolačná ochranná zeleň.

**Prípustná -** **základná funkcia:**

a) areály a zariadenia poľnohospodárskej výroby a poľnohospodárskych služieb, skladov pre produkčnú funkciu (rastlinná a živočíšna výroba),

**Vhodné funkcie:**

b) plochy technickej vybavenosti a príslušné pešie, cyklistické a motorové komunikácie, parkoviská pre zamestnancov a užívateľov, trasy a zastávky MHD, parkoviská s vybavenosťou pre nákladné automobily,

c) doplnkové priestory s  plošnou a líniovou zeleňou pri administratívnych budovách,  spevnených plochách, parkoviskách a s hygienickou-izolačnou zeleňou s min. šírkou 5 - 10 m a v závislosti od priestorových možností areálu, prioritne zo strany jestvujúcich a plánovaných obytných území a zo strany prevládajúcich vetrov,

**Podmienečne vhodné funkcie:**

d) zariadenia príslušnej administratívy, sociálne a zdravotnícke zariadenia pre zamestnancov,

e) zariadenia nezávadných prevádzok a remesiel nepoľnohospodárskej výroby bez negatívnych vplyvov na životné prostredie,

**Neprípustné funkcie:**

f) v areáloch zákaz umiestňovania samostatných areálov bývania, občianskej vybavenosti, športu a rekreácie a všetky druhy činností, ktoré by svojimi negatívnymi vplyvmi obmedzovali využitie susedných plôch.

**3.2. Pozemky prislúchajúce k poľnohospodárskej výrobe C1a**

 Plochy určené na pestovanie poľnohospodárskych plodín všetkých druhov (vrátane viníc a sadov s ovocnými stromami), pastevné plochy pre hospodárske zvieratá, resp. plochy poľnohospodárskej pôdy na ktorých je zabezpečovaná poľnohospodárska produkcia mimo hlavného areálu poľnohospodárskeho podniku.

**Prípustná - základná funkcia:**

a) poľnohospodárska pôda na ktorej je zabezpečovaná poľnohospodárska produkcia (rastlinná a živočíšna výroba).

**Vhodné funkcie:**

b) prístrešky pre uskladnenie poľnohospodárskych plodín, prístrešky pre zvieratá

c) nevyhnutné plochy technickej vybavenosti

d) príslušné poľné komunikácie (spevnené a nespevnené)

**Neprípustné funkcie:**

e) zákaz umiestňovania samostatných výrobných areálov, bývania, občianskej vybavenosti, športu a rekreácie, resp. všetky druhy činností ktoré by svojimi plošnými nárokmi obmedzovali využitie poľnohospodárskej pôdy.

 **3.3. Priemyselná výroba C2**

 Plochy určené na priemyselnú výrobu, vrátane skladov a plôch slúžiacich pre umiestňovanie výrobných, servisných a opravárenských služieb a výroby v rámci drobných podnikateľských aktivít. Na území musí byť dodržaná ekologická nezávadnosť výrobných aktivít a zabezpečená izolačná ochranná zeleň.

**Prípustná -** **základná funkcia:**

a) areály a zariadenia priemyselnej výroby, výrobné prevádzky, servisné a opravárenské služby, sklady, logistika, prevádzky stavebníctva.

**Vhodné funkcie:**

b) prevádzky potrebné k zabezpečeniu plynulosti výroby, a administratíva, súvisiaca s podnikmi a prevádzkou,

c) dopravné plochy - odstavné plochy, garáže pre obsluhu územia - komunikácie (pešie, cyklistické a motorové), zastávky MHD,

d) plochy technickej vybavenosti územia pre obsluhu územia (plochy a líniové stavby technickej infraštruktúry),

e) doplnkové priestory s  plošnou a líniovou zeleňou pri administratívnych budovách,  spevnených plochách, parkoviskách a s hygienickou - izolačnou zeleňou s min. šírkou 5 - 10 m a v závislosti od priestorových možností areálu, prioritne zo strany jestvujúcich a plánovaných obytných území a zo strany prevládajúcich vetrov.

**Podmienečne vhodné funkcie:**

f) sociálne a zdravotnícke zariadenia pre zamestnancov, vrátane občianskej vybavenosti (špecifický predaj výrobkov),

g) zariadenia nezávadných prevádzok a remesiel bez negatívnych vplyvov na životné prostredie.

**Neprípustné funkcie:**

h) v areáloch zákaz umiestňovania bývania, občianskej vybavenosti, športu a rekreácie a všetky druhy činností, ktoré by svojimi negatívnymi vplyvmi obmedzovali využitie susedných plôch.

**3.4. CHARAKTERISTIKA A PODMIENKY VYUŽITIA VYMEDZENÝCH PLÔCH**

**PRE ŠPORT A REKREÁCIU D**

**4.1. Športové areály D1**

Plochy určené pre športové a rekreačné aktivity rôzneho druhu (hlavne športová vybavenosť), vrátane plôch obslužných objektov a zariadení.

**Prípustná -** **základná funkcia:**

a) areály s objektami a zariadeniami slúžiacimi potrebám športovej činnosti - športové ihriská, detské ihriská, kúpaliská.

**Vhodné funkcie:**

b) zariadenia pre obsluhu územia - pohotovostné ubytovanie, služby, verejné stravovanie, príslušné zdravotnícke zariadenia,

c) verejné priestory s upravenou plošnou a líniovou zeleňou,

d) príslušné motorové, cyklistické a pešie  komunikácie s uprednostnením rozvoja pešieho pohybu, trasy a zastávky MHD, parkovacie plochy,

e) nevyhnutná technická vybavenosť.

**Neprípustne funkcie:**

f) v areáloch zákaz umiestňovania zariadení výroby, skladov, výrobných služieb a ostatných činností, ktoré by svojim negatívnym vplyvom obmedzovali základné funkcie areálov a využitie susedných plôch pre určené účely.

**4.2. Rekreačno-relaxačné areály D2**

Plochy určené pre rekreačné a relaxačné aktivity rôzneho druhu (hlavne rekreačná vybavenosť), vrátane plôch obslužných objektov a zariadení.

**Prípustná -** **základná funkcia:**

a) areály slúžiace potrebám rekreácie a relaxácie s oddychovými miestami, verejné priestory s lesoparkovou upravenou plošnou a líniovou zeleňou, vodné plochy, kúpaliská, prírodné športovo-relaxačné ihriská, detské ihriská.

**Vhodné funkcie:**

b) objekty a zariadenia vybavenosti – bufety, altánky, ohniská

c) nevyhnutná technická vybavenosť a príslušné motorové, cyklistické a pešie  komunikácie s uprednostnením rozvoja pešieho pohybu, trasy a zastávky MHD, parkovacie plochy pre návštevníkov a prevádzkovateľov,

**Neprípustne funkcie:**

d) v areáloch zákaz umiestňovania objektov individuálnej rekreácie, záhradných objektov, zariadení výroby, skladov, výrobných služieb a ostatných činností, ktoré by svojim negatívnym vplyvom obmedzovali základné funkcie areálov a využitie susedných plôch pre určené účely.

**Doplňujúce ustanovenia** (platné pre lokalitu D2-3 RA Vodná nádrž)**:**

a) akúkoľvek výstavbu (sklady na rybárske náradie, prechodné ubytovanie a pod.) situovať vo vzdialenosti min. 10 m od maximálnej prevádzkovej hladiny - 192,30 B.p.v., m.n.m..

**4.3. Špecifické areály rekreácie – agroturistika D3**

Plochy určené pre rekreačné aktivity špecifickej rekreácie s relaxačnou funkciou - agroturistiky (chov domácich zvierat, poľnohospodárske práce) a cestovným ruchom, vrátane plôch obslužných objektov a zariadení.

**Prípustná – základná funkcia:**

a) objekty vybavenosti a zariadenia slúžiace potrebám špecifickej rekreácie – agroturistiky, rekreačné objekty (penzióny, ubytovne) objekty poskytujúce služby (verejné stravovanie, bufety), stajne pre zvieratá, prístrešky a sklady pre rastlinnú malovýrobu a pod.

**Vhodné funkcie:**

b) priestory s upravenou plošnou a líniovou zeleňou, produkčná zeleň (ovocné stromy a kry), detské ihriská, zeleň pri parkovacích plochách

c) nevyhnutné plochy zariadení technickej vybavenosti a príslušné pešie, cyklistické a motorové komunikácie, parkovacie plochy

**Neprípustné funkcie:**

e) v areáloch zákaz umiestňovania objektov inej funkcie (vrátane chát individuálnej rekreácie a záhradných objektov) a vykonávanie ostatných činností, ktoré by svojim negatívnym vplyvom obmedzovali základnú funkciu.

**3.5. CHARAKTERISTIKA A  PODMIENKY VYUŽITIA VYMEDZENÝCH**

 **PLÔCH ZELENE E**

**5.1. Plochy cintorínov E1**

Územie určené pre vytváranie plôch cintorínov so špecifickou zeleňou.

**Prípustná -** **základná funkcia:**

a) areály cintorínov s objektami domov smútku, nevyhnutným technickým zázemím, oddychovými miestami (pietna funkcia) s príslušnými pešími a obslužnými komunikáciami v nevyhnutnom rozsahu pre údržbu priestoru.

**Vhodné funkcie:**

b) hlavné verejné priestory s  plošnou a líniovou zeleňou,

c) zariadenia slúžiace na poskytovanie doplnkových špecifických služieb a predaja,

d) parkovanie návštevníkov na priľahlých plochách pri vstupoch do cintorínov.

**Neprípustne funkcie:**

e) v areáloch zákaz umiestňovania všetkých ostatných objektov a povoľovať ostatné činnosti, ktoré by svojim negatívnym vplyvom obmedzovali základnú funkciu cintorínov.

**5.2. Plochy kompaktnej verejnej zelene E2**

Územie určené pre vytváranie plôch kompaktnej zelene v zastavanom území.

**Prípustná -** **základná funkcia:**

a) plochy súvislej vysokej aj nízkej verejnej zelene, parky, parčíky,

**Vhodné funkcie:**

b) verejné priestory s priestormi pre peších, oddychovými plochami a príslušnými pešími a cyklistickými komunikáciami,

c) zariadenia slúžiace na poskytovanie doplnkových špecifických služieb a predaja (trhoviská),

d) obslužné komunikácie v nevyhnutnom rozsahu pre údržbu priestoru a nevyhnutné zariadenia technického vybavenia územia.

**Neprípustné funkcie:**

e) zákaz umiestňovania bytových objektov, objektov výroby, skladov, výrobných služieb a ostatných činností, ktoré by svojimi negatívnymi vplyvmi obmedzovali funkčné využitie územia.

**5.3. Plochy súkromnej zelene E3**

Plochy súkromnej zelene v dotyku s obytným územím, umiestnené za pozemkami rodinných domov, určené pre relaxačné aktivity súkromného charakteru.

**Prípustná -** **základná funkcia:**

a) súkromné záhrady s  nízkou a vysokou zeleňou (okrasné a úžitkové záhrady), resp. pozemky s  produkčnou funkciou (pestovanie poľnohosp. plodín).

**Vhodné funkcie:**

b) nevyhnutné zariadenia obslužného charakteru (záhradné chatky, sklady náradia a prístrešky) slúžiace potrebám užívateľov jednotlivých záhrad (pozemkov), priestory s obslužnými komunikáciami (poľné cesty), priestory pre peších, cyklistické komunikácie.

**Neprípustné funkcie:**

c) zákaz umiestňovania objektov na bývanie, objektov občianskej vybavenosti, výroby, skladov, výrobných služieb a ostatných činností, ktoré by svojimi negatívnymi vplyvmi obmedzovali funkčné plochy súkromnej zelene.

**5.4. Plochy izolačnej zelene E4**

Územie určené pre vytváranie plôch kompaktnej  zelene na odizolovanie výrobných prevádzok od okolitého územia.

**Prípustná -** **základná funkcia:**

a) plochy vysokej a nízkej krajinnej zelene v dostatočnej šírke (5-10m), zeleň líniová pri komunikáciách, chodníkoch, cyklotrasách.

**Vhodné funkcie:**

b) oddychovo relaxačné trasy s priestormi pre peších a cyklistickými komunikáciami,

c) obslužné komunikácie v nevyhnutnom rozsahu pre údržbu priestoru a nevyhnutné zariadenia technického vybavenia územia.

**Neprípustné funkcie:**

d) zákaz umiestňovania bytových objektov, objektov občianskej vybavenosti, výroby, skladov, výrobných služieb a ostatných činností, ktoré by svojimi negatívnymi vplyvmi obmedzovali funkčné využitie územia.

**5.5. Plochy kompaktnej krajinnej zelene E5**

Územie určené pre vytváranie plôch kompaktnej krajinnej zelene lesov a nelesnej drevinovej vegetácie v dotyku so zastavaným územím a mimo zastavané územie.

**Prípustná -** **základná funkcia:**

a) plochy vysokej a nízkej krajinnej zelene, lesných porastov a lesov osobitého určenia, zeleň líniová pri komunikáciách, chodníkoch, cyklotrasách.

**Vhodné funkcie:**

b) zariadenia prírodných športových plôch, oddychovo relaxačných trás s priestormi pre peších a príslušnými pešími a cyklistickými komunikáciami,

c) obslužné komunikácie v nevyhnutnom rozsahu pre údržbu priestoru a nevyhnutné zariadenia technického vybavenia územia.

**Neprípustné funkcie:**

d) zákaz umiestňovania bytových objektov, objektov občianskej vybavenosti, výroby, skladov, výrobných služieb a ostatných činností, ktoré by svojimi negatívnymi vplyvmi obmedzovali funkčné využitie územia.

**II. ZÁSADY A REGULATÍVY UMIESTNENIA OBČIANSKEHO VYBAVENIA**

**II.1. VEREJNÁ SPRÁVA A ADMINISTRATÍVA**

a) zabezpečiť fungovanie zložiek samosprávy v jestvujúcom objekte,

b) komerčné formy administratívy riešiť v rámci polyfunkcie najmä s obchodno-obslužnou vybavenosťou.

**II.2. ŠKOLSTVO**

a) zabezpečiť činnosť zariadenia MŠ vo vybudovanom areáli vrátane potrebného sociálneho a odborného zázemia,

b) vytvoriť podmienky na prípadné rozšírenie zariadenia MŠ.

**II.3. ZDRAVOTNÍCTVO**

a) disproporcie a rozvoj zdravotníctva v návrhovom období riešiť podľa skutočných potrieb v súlade s demografickým vývojom obyvateľstva.

**II.4. SOCIÁLNA STAROSTLIVOSŤ**

a) vytvoriť podmienky na realizáciu sociálnej starostlivosti a služieb (polyfunkčné objekty).

**II.5. KULTÚRA**

a) zhodnocovať jestvujúci pamiatkový a kultúrno-historický fond,

b) vytvoriť podmienky pre zriadenie pamätnej izby - zdokumentovanie historického vývoja obce,

c) zabezpečiť rekonštrukcie zariadenia kultúry a tým uspokojiť nároky a potreby pre všetky vekové kategórie občanov,

d) inštalovať informačné panely resp. iné kreatívne informačné predmety, reliéfne plány a mapy na cyklotrasách a v exponovaných lokalitách (v centre, pri zastávkach HD, pri OcÚ),

e) na parkovo upravených plochách, verejne dostupných priestranstvách pre relax a spoločenské kontakty rezidentov a na plochách malých ihrísk budovať originálnu identitu.

**II.6. TELOVÝCHOVA, ŠPORT A REKREÁCIA**

a) zabezpečiť komplexné dobudovanie areálu jestvujúceho športového ihriska (sadové úpravy, zrekonštruovanie vzrastlej a nízkej zelene, dobudovanie chodníkov) ako i vstupných priestorov (parkoviská, oplotenie) a vytvoriť podmienky pre jeho rozšírenie na navrhované plochy športu,

b) podporovať vybudovanie malého športového areálu v lokalite Potoky

c) podporovať vybudovanie rekreačno-relaxačných areálov v lokalitách Potoky a Čerence a s nimi súvisiace sadové úpravy (zrekonštruovanie vzrastlej a nízkej krajinnej zelene) vrátane vybudovania chodníkov, vytvorenia oddychovo-relaxačných priestorov a vytvoriť podmienky pre ich prepojenie cez malý športový areál Potoky,

d) podporovať vybudovanie športovo-rekreačného areálu pri vodnej nádrži, a s ním súvisiace sadové úpravy (zrekonštruovanie vzrastlej a nízkej krajinnej zelene) vrátane vybudovania chodníkov, vytvorenia oddychovo-relaxačných priestorov a vytvoriť podmienky na jeho využívanie pre športové aktivity špecifického charakteru (rybolov),

e) podporovať rozvoj vidieckej turistiky a agroturistiky,

f) zabezpečiť športové aktivity pre obyvateľstvo aj v zimnom období,

g) vybudovať navrhované detské ihriská a zabezpečovať údržbu jestvujúceho detského ihriska v areáli MŠ,

h) podporovať vybudovanie cyklotrás, poznávacích chodníkov a vrátane prislúchajúceho mobiliáru (oddychové priestory, prístrešky, informačné tabule)

 **III. ZÁSADY A REGULATÍVY UMIESTNENIA VEREJNÉHO DOPRAVNÉHO**

 **A TECHNICKÉHO VYBAVENIA**

 **III.1. VEREJNÉ DOPRAVNÉ VYBAVENIE**

1.1. Vzhľadom na predpokladané i keď mierne zvyšovanie záťaže cestnej siete z dôvodu dobudovania a vybudovania nových lokalít IBV, HBV, výrobných prevádzok a športovo – rekreačných lokalít je potrebné tiež dobudovanie vnútrosídelnej dopravy s maximálnym eliminovaním negatívnych vplyvov dopravy na obytné územie sídla. Uvedené sa viaže na trasy, vedené v zastavanej i nezastavanej časti sídelného útvaru a vyriešenia problematiky kolíznych križovatiek v obci. Postupná a cieľavedomá realizácia tohto zámeru umožní podstatne eliminovať negatívny vplyv dopravy na obytné územia sídla. **To predpokladá pre cesty II. a III. triedy nasledovné:**

**Cesta II/560**

a) rešpektovať existujúcu trasu cesty

b) odstránenie bodových závad pri križovaní v zastavanom území s miestnymi komunikáciami, vrátane výstavby obojstranných chodníkov a cyklistických pruhov v celom úseku intravilánu,

c) v zastavanom území sa zamerať na kvalitatívne zmeny komunikácie v jej súčasnej trase, na ktorú zároveň nadväzujú nové i rekonštruované trasy obslužných miestnych komunikácií. Cesta je vedená v uličnej zástavbe, zaradená do funkčnej triedy B2. S prispôsobením sa ceste mimo zastavané územie je potrebné dosiahnuť zodpovedajúcu kategóriu, ktorá umožňuje napájanie sa priebežnej i cieľovej dopravy. V miestach bodových závad (križovatky a napojenia samostatných ulíc) je potrebné križovatku s patričnými smerovými oblúkmi (polomermi) doriešiť,

d) rešpektovať šírkové usporiadanie cesty II. triedy v zastavanom území v kategórii MZ 8,5 (8)/50, resp. MOK 7,5/40 vo funkčnej triede B2 v zmysle STN 736110

e) riešiť negatívny vplyv z cesty vybudovaním izolačnej zelene,

f) zabezpečiť územno-technickú rezervu pre izolačnú zeleň,

g) doriešiť rozhľadové dĺžky napojenia cesty II. triedy a miestnych komunikácií

h) doriešiť množstvo a umiestnenie autobusových zastávok HD v SÚ v nadväznosti na novú výstavbu so zabezpečením ich rekonštrukcie – samostatné pruhy a nástupné plochy.

**Cesta III/1275**

a) rešpektovať výhľadové šírkové usporiadanie cesty III. triedy v kategórii C 7,5/70 v zmysle STN 736101

b) zabezpečiť v prípade potreby územno-technickú rezervu na výhľadové rozšírenie cesty mimo zastavané územie obce pre kategóriu cesty C 7,5/70,

c) riešiť negatívny vplyv z cesty vybudovaním izolačnej zelene,

d) zabezpečiť územno-technickú rezervu pre izolačnú zeleň,

e) riešiť výstavbu samostatných chodníkov, samostatných pruhov pre cyklistov, resp. spoločných cyklochodníkov,

h) zamerať sa na kvalitatívne zmeny komunikácie v jej súčasnej trase. V miestach bodových závad (križovatky resp. pripojenia účelových komunikácií) upraviť pripojenia s patričnými smer. oblúkmi (polomermi),

i) vybudovať cyklochodníky, chodníky a cyklotrasy.

1.2. **Pre miestne komunikácie** je potrebné v ťažisku územia s prevládajúcou funkciou individuálneho bývania zachovať podmienky pre výstavbu komunikácií funkčnej triedy C3. U jestvujúcich MK dodržať minimálnu šírku jazdného pruhu 2,75-3 m. Novonavrhované miestne komunikácie realizovať v kategórii v zmysle STN 736110 s chodníkmi a zeleným pásom. U komunikácií, kde priestorové pomery nedovoľujú cestu upraviť na požadovanú šírku pre obojsmerné komunikácie alebo svojím charakterom nevyžadujú rekonštrukciu (ulice na konci zástavby), preradiť do kategórie upokojených komunikácií funkčnej triedy D1. V prípade zaslepenia trás je na ich konci nutné umiestniť otoče pre vozidlá v zmysle platných noriem. **Pre miestne komunikácie je teda potrebné:**

a) v rámci nových rozvojových plôch bývania, občianskej vybavenosti, skladov, výroby a podnikateľských aktivít navrhnúť miestne komunikácie , resp. účelové komunikácie s chodníkmi prípadne aj s cyklotrasami,

b) novonavrhované obslužné komunikácie riešiť na úrovni funkčnej triedy C3, prípadne D1 upokojené komunikácie v zmysle STN 73 6110 a ich dopravné napojenia riešiť samostatne v podrobnejších stupňoch PD v súlade s platnými STN,

c) zabezpečiť územno-technické podmienky (územnú rezervu) na výstavbu miestnych obslužných komunikácií v nových stavebných obvodoch obce s výhľadom zmeny šírkového usporiadania jestvujúcich pozemných komunikácií v zmysle STN 73 6101 a 73 6110 v nadväznosti na novú výstavbu IBV, resp. OV,

d) v nových lokalitách resp. pri rekonštrukciách ciest dodržať navrhovaný dopravný priestor medzi pozemkami – uličný priestor,

e) zabezpečiť zachovanie voľných prieluk v zástavbe za účelom výstavby komunikačného napojenia perspektívnych rozvojových plôch,

f) pre miestne komunikácie v ťažisku územia s prevládajúcou funkciou individuálneho bývania zachovať podmienky pre výstavbu komunikácií obslužných, obslužných upokojených a upokojených,

g) zabezpečiť rekonštrukcie miestnych komunikácií v zmysle STN s dodržaním minimálnej šírky jazdného pruhu 2,75 m – 3m,

h) ak šírkové parametre nedosahujú minimálnu šírku jazdného pruhu 2,75-3 m upraviť- rekonštruovať jestvujúce obslužné komunikácie na kategórie v zmysle STN 73 6110,

i) upraviť jestvujúce miestne komunikácie, ktorých priestorové pomery nedovoľujú úpravy alebo svojím charakterom nie je nutné rekonštruovať, preradiť ich do kategórie upokojených komunikácií funkčnej triedy D1, šírky 3,5-6 m, s povolenou rýchlosťou 20 km.hod-1 s patričným dopravným značením, v prípade zaslepenia trás je na ich konci nutné dodržať obratiská v zmysle platných noriem,

j) vybudovať miestne obslužné a účelové komunikácie na rozvojových plochách v návrhovom období v zmysle návrhu v jednotlivých lokalitách - navrhované miestne komunikácie realizovať v kategórii MOU, resp. MO,

k) v návrhovom období prehodnotiť jestvujúce odvodnenie v celej obci, ktoré je do terénu a rigolov, ktoré treba vzhľadom na konfiguráciu terénu a rôzne spádovanie ciest upraviť: v lokalitách, kde je to možné treba pristúpiť na riešenie odvodu dažďových vôd z povrchov ciest tak, aby nebol nutný odvod do dažďovej kanalizácie, ale aby dažďová voda bola (aspoň čiastočne) vsakovaná v danom území plošne, čím sa zabezpečia ďalšie ekostabilizačné opatrenia – adaptačné opatrenia, v lokalitách, kde nie je možné riešenie tým-to systémom, bude odvodnenie riešené do dažďovej kanalizácie a vodného toku.

l) za účelom ochrany vodohospodárskych záujmov a v záujme zamedzenia vzniku migračných bariér, škôd a porúch na vodných tokoch, ako i zabezpečenia riadnej údržby vodných tokov (v zmysle § 48 a § 49 zákona č.364/2004 Z.z. o vodách) správca vodných tokov požaduje nové dopravné a technické riešenie územia, miestne komunikácie resp. dopravné vybavenie akéhokoľvek druhu, ktoré budú križovať vodný tok navrhovať:

\* ako jednotnú zbernú komunikáciu pre ucelenú oblasť (urbanistický obvod , lokalitu a pod.) v súbehu s vodným tokom a s následným (jedným spoločným) križovaním vodného toku, umiestneným vo vhodnom profile vodného toku,

\* ako dopravné a technické riešenie, ktoré bude prednostne využívať už vybudované mostné objekty,

\* križovanie s vodnými tokmi technicky riešiť v súlade s STN 73 6822 „Križovanie a súbehy vedení a komunikácií s vodnými tokmi", STN 73 6201 „Projektovanie mostných objektov",

\* za účelom optimalizácie a regulácie nových mostných objektov križujúcich vodné toky, návrh situovania (umiestnenia) je potrebné ešte pred zahájením spracovania podrobnejšej dokumentácie odsúhlasiť so správcom vodného toku.

1.3. **Pre rozvoj pešej a cyklistickej dopravy vychádzať zo zásady zvýšenia bezpečnosti cestnej premávky a následne zabezpečiť:**

a) v I. etape návrhového obdobia výstavbu resp. rekonštrukciu obojstranných min. jednostranných chodníkov v celom úseku zastavaného i nezastavaného územia pozdĺž hlavnej miestnej zbernej komunikácie (B2) a cesty III. triedy v súlade s platnou STN,

b) riešenie pešej dopravy a to dobudovaním chodníkov v zastavanom území obojstranne (doplnenie chýbajúcich), min. jednostranne, resp. rekonštrukciu jestvujúcich v súlade s platnou STN na trasách miestnych obslužných komunikácií, u ktorých to šírkové po­mery stavebnej čiary umožňujú (min. šírka chodníka 1,5m),

c) pozdĺž navrhovaných miestnych komunikácií funkčnej triedy C3 vybudovať min.  jednostranné, resp. obojstranné chodníky,

d) minimálne jednostranný cyklistický pruh (pás) oddelený i neoddelený zeleným pásom alebo izolačnou zeleňou v celej dĺžke jestvujúcej hlavnej miestnej komunikácie a cesty funkčnej triedy B2 v zast. území obce,

e) minimálne jednostranný cyklistický pruh (pás) resp. cyklochodník oddelený i neoddelený zeleným pásom alebo izolačnou zeleňou v celej dĺžke jestvujúcej cesty II. a III. triedy v nezastavanom území obce s prepojením na susedné obce,

f) zabezpečiť územno-technické podmienky pre vybudovanie nových cyklistických trás a chodníkov s prepojením na rekreačné oblasti regiónu,

g) priechody pre chodcov vyznačiť zvislým a vodorovným dopravným značením, chodníky v miestach priechodov vybaviť bezbariérovými úpravami, znížiť v prípade potreby dovolenú jazdnú rýchlosť.

1.4**. Potrebu budovania parkovacích a odstavných plôch je potrebné zabezpečiť :**

a) pre potreby bytovej výstavby v RD garážovanie a odstavenie vozidiel riešiť v rámci objektov alebo samostatnými garážami resp. odstavnými spevnenými plochami na ich vlastných pozemkoch,

b) budovanie parkovacích a odstavných plôch v nadväznosti na súčasný stav na všetkých miestach novovznikajúcich prevádzkarní, objektov občianskej vybavenosti, lokalít pre rekreáciu, výrobu a ostatných spoločenských aktivít – s ich riešením je potrebné uvažovať už pri schvaľovaní PD, v ktorej bude stanovený výpočet parkovacích miest,

c) v zmysle návrhu statickej dopravy je potrebné vytvoriť priestorové podmienky pre dobudovanie  parkovacích plôch na verejných priestranstvách, najmä:

* + v centrálnej časti obce
	+ v trase jestvujúcich ciest II. a III. triedy (zberných komunikácií) v nadväznosti na zariadenia občianskeho vybavenia
	+ v časti obce v nadväznosti na zariadenia obecného úradu, kostola, školy, cintorína, ihriska OV a pod.

d) návrh statickej dopravy riešiť v ďalších stupňoch PD v zmysle STN 736110 - odstavovanie vozidiel v obytných zónach riešiť na vlastných pozemkoch rodinných domov alebo v garážach, parkovanie a odstavovanie osobných a nákl. áut podnikateľ. subjektov s väčšími areálmi zabezpečiť na vlastnom pozemku, kapacitu parkovísk na verejných priestranstvách, pri vybavenosti a pri areáloch rekreácie a športu v návrhovom období riešiť v zmysle STN 73 6110 pri stupni automobilizácie 1:3,5,

e) pri návrhu odstavných a parkovacích plôch dodržiavať hygienické požiadavky na ochranu ŽP a postupovať v zmysle STN 73 6056 Odstavné a parkovacie plochy cestných vozidiel a STN 73 0531 – Ochrana proti hluku v pozemných stavbách.

1.5**. V oblasti hromadnej dopravy je potrebné:**

a) všetky autobusové zastávky usporiadať v zmysle platnej STN (autobusové niky – zastavovanie mimo priebežného jazdného pruhu) a rekonštruovať tak, aby zodpovedali zvýšeným estetickým nárokom,

b) v návrhovom období v nadväznosti na rozširovanie IBV a tým i rozširovanie zastavaného územia obce je potreba riešiť množstvo i rozmiestnenie autobusových zastávok pre časovú dostupnosť 5 minút, t. j. cca 400 m,

c) podľa doriešenia navrhovaných lokalít sa predpokladá zvýšenie jestvujúceho stavu zastávok o 1 zastávku obojstrannú.

1.6**.** V návrhovom období prehodnotiť všetky dopravné značenia v celom k.ú. obce Dolné Dubové v zmysle platných vyhlášok a noriem.

1.7. V nadväznosti na novú výstavbu a rekonštrukcie ciest a spevnených plôch prehodnotiť všetky priepusty, premostenia a lávky a iné vodohospodárske stavby v celom zastavanom i nezastavanom území obce Dolné Dubové a riešiť:

* + min.1 nové premostenie cez Dubovský potok
	+ min. 1 premostenie rekonštruovať cez Dubovský potok
	+ po prehodnotení riešiť opravu všetkých zariadení cez vodné toky v k. ú..

 **III.2. VODNÉ HOSPODÁRSTVO**

a) pre zásobovanie pitnou vodou v navrhovaných lokalitách bude potrebné zabezpečiť vypracovanie PD a následne realizovať výstavbu nového vodovodu,

b) pri návrhu vodovodu rešpektovať požiadavky vyplývajúce z noriem STN a potreby vody,

c) rozvody vody na hasenie požiarov musia byť riešené v zmysle vyhlášky MV SR č. 699/2004 Z.z. o zabezpečení stavieb vodou na hasenie požiarov,

d) pre navrhované lokality zabezpečiť vypracovanie projektovej dokumentácie a následne realizovať výstavbu novej kanalizácie,

e) zrážkové – dažďové vody odvádzať povrchovým spôsobom, návrh odvádzania zosúladiť s riešením komunikácií – rekonštrukcia, návrh nových komunikácií,

**III.3. ENERGETIKA A OZNAMOVACIE VEDENIA**

**3.1. ELEKTRICKÁ ENERGIA**

a) obnovovať a rekonštruovať jestvujúcu primárnu VN i sekundárnu NN distribučnú sieť spolu s verejným osvetlením a v navrhovaných zástavbách riešiť tieto rozvody podľa vyhlášky MŽP SR č. 535/2002 Z. z. výlučne káblami v zemi,

b) v sídelnom útvare je nevyhnutné dobudovať celú distribučnú sieť spolu ako aj verejné osvetlenie i na navrhovaných plochách,

**3.2. PLYN**

a) zabezpečiť vypracovanie PD plynofikácie v navrhovaných lokalitách s následnou výstavbou,

b) pri ďalšom stupni vypracovania PD plynovodnej siete je potrebné spolupracovať s dodávateľom zemného plynu SPP a.s. Bratislava, ktorý posúdi zvýšený odber zemného plynu v jestvujúcej sieti plynovodu a určí dimenzie navrhovaného plynovodu vo vyjadrení k žiadosti o pripojenie odberného plynového zariadenia k distribučnej sieti.

**3.3. ELEKTRONICKÉ KOMUNIKAČNÉ SIETE**

a) zabezpečiť výstavbu telekomunikačných vedení v navrhovaných lokalitách.

b) zabezpečiť výstavbu oznamovacích vedení v navrhovaných lokalitách,

c) pri návrhu nových stavieb dodržať ochranné pásma v zmysle zákona o elektronických komunikáciách č. 351/2011 Z.z. v znení nesk. predpisov

**III.4. CIVILNÁ OCHRANA, POŽIARNA OCHRANA A OCHRANA PRED POVODŇAMI**

**4.1. CIVILNÁ OCHRANA**

a) civilnú ochranu obyvateľstva zabezpečovať v súlade so zákonom NR SR č. 42/1994 Z.z. o civilnej ochrane obyvateľstva (úplné znenie vyhlásené zákonom č. 444/2006 Z.z.) v znení neskorších predpisov,

b) ukrytie obyvateľstva zabezpečiť v zmysle Prílohy č. 1 časť III k vyhláške MV SR č. 532/2006 Z.z. o podrobnostiach na zabezpečenie stavebno-technických požiadaviek a technických podmienok zariadení civilnej ochrany pre 100% počtu obyvateľstva,

c) na varovanie a vyrozumenie obyvateľstva v prípade vypovedania vojny, vyhlásení vojnového stavu, výnimočného stavu, núdzového stavu alebo mimoriadnej situácie je potrebné vychádzať z vyhlášky MV SR č. 388/2006 Z.z. o podrobnostiach na zabezpečovanie technických a prevádzkových podmienok informačného systému civilnej ochrany obyvateľstva.

**4.2. POŽIARNA OCHRANA**

a) rešpektovať schválenú dokumentáciu pred požiarmi v zmysle zákona NR SR č. 314/2001 Z.z. o ochrane pred požiarmi v znení nesk. predpisov a vyhl. MV SR č. 121/2002 Z.z. o požiarnej prevencii v znení nesk. predpisov,

b) pre jednotlivé rozvojové zámery, resp. pri zmene funkčného využitia územia sa musí riešiť problematika požiarnej ochrany v súlade so zákonom NR SR č. 314/2001 Z.z. o ochrane pred požiarmi a súvisiacimi predpismi resp. podľa platných legislatívnych noriem v čase realizácie jednotlivých zámerov**,**

c) pri zmene funkčného využívania územia riešiť rozvody vody na hasenie požiarov v uvedenej lokalite v zmysle vyhlášky Ministerstva vnútra Slovenskej republiky č.699/2004Z.z. o zabezpečení stavieb vodou na hasenie požiarov.

**4.3. OCHRANA PRED POVODŇAMI**

a) dodržiavať podmienky a požiadavky na ochranu územia pred živelnými pohromami a záplavami stanovené v príslušných obecných dokumentoch,

b) v záujme zabezpečenia ochrany pred povodňami musia byť rozvojové aktivity v súlade so zákonom č. 7/2010 Z.z. o ochrane pred povodňami

c) v zmysle ustanovenia §6 ods. 10 zákona č. 7/2010 Z.z. o ochrane pred povodňami obec zabezpečí vyznačenie všetkých záplavových čiar zobrazených na mapách povodňového ohrozenia do územného plánu obce,

**IV. ZÁSADY A REGULATÍVY ZACHOVANIA KULTÚRNO-HISTORICKÝCH**

 **HODNÔT**

a) zachovať a chrániť objekty - architektonické pamiatky a solitéry, ktoré nie sú zapísané v ústrednom zozname pamiatkového fondu :

**\* Rímskokatolícky kostol Nanebovzatia Panny Márie**, zapísaný v ÚZPF pod číslom 809/1. Pôvodne gotický kostol z konca 13. storočia, ktorý prešiel v 17. storočí barokovou prestavbou.

**\* Pamätná tabuľa J. I. Bajzu**, zapísaná v ÚZPF pod číslom 809/2.

b) zachovať a chrániť objekty - architektonické pamiatky a solitéry, ktoré nie sú zapísané v ústrednom zozname pamiatkového fondu, ale majú nesporne historické a kultúrne hodnoty, ktoré sa môžu zahrnúť do Zoznamu evidencie pamätihodností obce podľa § 14 ods. 4 pamiatkového zákona. Ide o objekty s charakteristickým pamiatkovo hodnotným výrazovým a hmotovým riešením, so zachovaným autentickým výrazom:

**Architektonické pamiatky:**

- Rímskokatolícka fara (juhozápadne od kostola) - jednopodlažný objekt s pôdorysom v tvare písmena L, klasicistický objekt z 1. polovice v 19. storočia pravdepodobne prešiel neoslohovou úpravou

- Kaplnka Panny Márie Lurdskej (vo farskej záhrade) - kaplnka v podobe jaskyne, postavená v roku 1967.

- Budova školy (v strede obce) - budova ľudovej školy z medzivojnového obdobia.

- Pamätný dom J. I. Bajzu - pôvodný ľudový dom, v ktorom v rokoch 1785 - 1805 žil Jozef Ignác Bajza.

**Sochy a kríže:**

- Kalvária (pred kostolom) - kalvária z roku 1793, súsošie tvorí 4-figurálna kompozícia s neskoro barokovým výrazom. Na dvojstupňovom pódiu stojí trojstupňový postament nesúci trojitý volútový podstavec pre sochy.

- Hlavný cintorínsky kríž - kríž s plastikou ukrižovaného Krista z roku 1830.

- Kríž na cintoríne - kríž s korpusom ukrižovaného Krista, z roku 1912.

- Kríž na cintoríne - kríž s korpusom na vysokom štvorbokom podstavci, z roku 1949.

- Socha sv. Jána Nepomuckého (pod cintorínom, na vyvýšenom mieste pri križovatke) socha z roku 1763, osadená na vysokom štvorbokom podstavci s rímskou hlavicou.

- Socha Sedembolestnej Panny Márie (pri vstupe na starý cintorín) - socha z roku 1807.

- Socha Najsvätejšej Trojice (v intraviláne obce) - socha nachádzajúca sa pred rodinným domom, z roku 1913.

- Kríž pri Poľnohospodárskom družstve - kríž s plastikou ukrižovaného Krista, na rímse podstavca je umiestnená plastika Panny Márie, kríž bol postavený v roku 1899.

- Kríž v intraviláne obce (pred rodinným domom č. 26) - kríž s plastikou ukrižovaného Krista je umiestnený na ornamentálnej oválnej kartuši s textom a datovaním, zhotovený bol v roku 1912.

- Kríž v intraviláne obce (pred obecným úradom) - na štvorbokom pilieri ukončenom profilovanou hlavicou je situovaný kríž s korpusom. Kríž nie je presne datovaný, pochádza pravdepodobne z prelomu 19. a 20. storočia.

- Misijný kríž (vo farskej záhrade) - drevený kríž postavený v roku 1962.

**Pomníky a tabule:**

- Pomník padlým v 2. svetovej vojne (na cintoríne)

- Pamätná tabuľa prof. Michala Horvatoviča (na rodinnom dome č. 27)

- Pomník padlým v 1. svetovej vojne” - odhaľoval sa pri výročí 100 rokov od ukončenia vojny v novembri 2018

c) zachovať a chrániť aj objekty zo zachovanej historickej zástavby obce so zachovaným slohovým exteriérovým výrazom - napr. domy č. 112, 117, 119, 127, 131, 153, 154, 195, 202 a iné,

d) náhrobníky a kríže na cintoríne - v prípade likvidácie hrobov podľa posúdenia kultúrnej a historickej hodnoty zvážiť možnosť prezentácie náhrobníkov a krížov, ktoré sú svedkom histórie obce napr. formou stálej expozície - umiestnenie aj v inej polohe,

e) zachovať vidiecky charakter zástavby a charakter historického pôdorysu, zachovať typickú siluetu zástavby a dochované diaľkové pohľady na dominanty obce - rímskokatolícky kostol

f) pri obnove, dostavbe a novej výstavbe bude potrebné zohľadniť mierku pôvodnej štruktúry zástavby, zachovať typickú siluetu zástavby,

g) v prípade objektov v zlom technickom stave uprednostniť rekonštrukciu objektov (v odôvodnených prípadoch prestavbu) so zachovaním pôvodného výrazu,

h) k odstráneniu objektov pristupovať len v prípadoch závažného statického narušenia konštrukcie,

i) vytvoriť podmienky pre prezentáciu objektov a priestorov, ktoré sú ešte zachované a informujú o kultúrnom a stavebnom vývoji sídla,

j) v prípade, že pri zemných prácach spojených so stavebnou činnosťou (líniové stavby, komunikácie, bytové stavby a rozsiahlejšie stavby) budú zistené archeologické nálezy resp. situácie bude potrebné postupovať v zmysle zákona NR SR č. 49/2002 Z.z. o ochrane pamiatkového fondu,

k) bude potrebné aby si investor/stavebník každej stavby, vyžadujúcej si zemné práce, v jednotlivých stupňoch územného a stavebného konania vyžiadali od Krajského pamiatkového úradu Trnava konkrétne stanovisko ku každej pripravovanej stavebnej činnosti súvisiacej so zemnými prácami (líniové stavby, budovanie komunikácii, bytová výstavba, atď.) z dôvodu, že stavebnou činnosťou resp. zemnými prácami môže dôjsť k narušeniu archeologických nálezísk ako aj k porušeniu dosiaľ neevidovaných archeologických pamiatok.

**V. ZÁSADY A REGULATÍVY OCHRANY A VYUŽÍVANIA PRÍRODNÝCH**

**ZDROJOV**

Vkatastrálnom území obce je potrebné chrániť **prírodné zdroje :**

a) plochy poľnohospodárskej pôdy (4 najlepšie BPEJ v území),

b) plochy lesného fondu.

**VI. ZÁSADY A REGULATÍVY VYTVÁRANIA A UDRŽIAVANIA EKOLOGICKEJ**

 **STABILITY, OCHRANY PRÍRODY A TVORBY KRAJINY**

*V súvislosti so zlepšením ekologickej stability územia, treba pri realizácii zámerov územného plánu dodržiavať nasledovné zásady a regulatívy:*

a) zabezpečiť v záujmovom území ochranu prírody a krajiny v zmysle zákona NR SR č. 543/2002 Z. z. o ochrane prírody a krajiny (na celom území platí prvý stupeň ochrany),

b) zabezpečiť ekologickú stabilitu vytvorením siete stabilizačných prvkov v krajine - navrhované prvky na miestnej úrovni MÚSES (MBk- Dubovský potok – tvorí ho tok s brehovými porastmi, MBk bývalý Zlínsky potok - tvorí ho línia porastov v krajine - bývalého toku - dnes iba občasného, MBc - lesný porast s rozlohou cca 3 ha na západnom okraji katastra s druhovým zložením, v ktorom prevláda agát a jaseň štíhly a úzkolistý, MBc Vodná nádrž Dolné Dubové), interakčné prvky plošné a líniové, plochy nelesnej drevinovej vegetácie,

c) na ochranu miestnych biokoridorov zabezpečiť minimálnu šírku 20 m, t.j. 10 m na každú stranu (to znamená nezasahovať do ich plochy bariérovými prvkami, oploteniami, resp. sem neumiestňovať budovy a stavebné zámery) a tým zvýšiť ekologickú stabilitu navrhovaného územia,

d) realizovať ekostabilizačné opatrenia na lokalitách prvkov ÚSES,

e) rozvojové zámery nelokalizovať na úkor prvkov ÚSES a území s existujúcou krajinnou zeleňou, čo by viedlo k likvidácii tejto zelene,

f) územne vymedziť priestor pre krajinnú zeleň vyplývajúcu z ÚSES (biocentrá, biokoridory a interakčné prvky ÚSES) a konkretizovať ho v plošných, alebo pásových výsadbách stromov s krovitým podrastom, prípadne v trvalých trávnych porastoch,

g) udržať súčasné plošné zastúpenie krovitých biotopov a zlepšiť ich kvalitatívne zloženie,

h) minimalizovat' výrub drevín - ak je v rámci rozvojových zámerov nevyhnutné odstraňovanie drevín a porastov rastúcich mimo les, je nutné zabezpečiť a uskutočniť náhradnú výsadbu, prípadne finančnú náhradu minimálne vo výške spoločenskej hodnoty vyrúbaných porastov určenú na rozvoj a starostlivosť o verejnú zeleň,

i) rešpektovať ekologicky významné segmenty krajiny ako vodné toky, plochy lesných porastov, plochy verejnej zelene a drevinovej vegetácie v zastavanom území a mimo zastavaného územia, zachovať existujúcu nelesnú drevinovú vegetáciu v lokalitách A1-4 a A1-5 a pre zmiernenie negatívneho dopadu na krajinu zabezpečiť v týchto lokalitách dostatočne široký pás líniovej izolačnej zelene,

j) v riešených lokalitách zachovať interakčné prvky (remízky, vetrolamy, mokraďové plochy, zeleň mimo navrhovaných stavebných objektov),

k) pri stavbe rodinných domov v lokalite A1-8, ktorej časť je situovaná na lesných pozemkoch minimalizovat' výrub drevín a za pozemkami RD v maximálnej miere zachovať funkčnosť jestvujúcich lesných porastov,

l) podporovať budovanie novo navrhovaných krajinotvorných prvkov, v maximálnej miere ochraňovať jestvujúce krajinotvorné prvky v území,

m) v priestoroch zelene, ktoré nie sú udržiavané a majú viac-menej prírodný charakter je potrebné zabrániť vzniku skládok odpadu (a tým zároveň i možnosti rozširovania sa nových inváznych druhov rastlín),

n) jestvujúce plochy výroby a služieb je potrebné oddeliť od okolitej krajiny a zastavaného územia obce zónami zelene,

o) návrh nových komunikácií podmieňovať s územnou rezervou pre líniovú, stromovú a kríkovú zeleň, resp. areálovú sprievodnú zeleň, s možnosťou vytvorenia pešej a cyklistickej komunikácie, s využitím existujúcich lesných porastov a krajinnej zelene,

p) vytvoriť také usporiadanie pozemkov v rámci navrhovaných obytných alebo rekreačných zón, ako i iných funkčných priestorov v rámci služieb, obchodu a výroby, ktoré umožní vybudovanie a rozvoj funkčnej verejnej alebo areálovej sprievodnej zelene so stromami a kríkovými porastmi,

r) rešpektovať jestvujúcu zeleň a dokomponovať ju, zabezpečiť vypracovanie, realizáciu a kvalitnú odbornú údržbu následných sadových úprav,

s) pri funkčných plochách športu a rekreácie je potrebné pri projektovaní parkových úprav rešpektovať biotop európskeho významu Lsl .3 Jaseňovo - jelšové podhorské lužné lesy a v maximálne možnej miere zachovať vzrastlé dreviny

t) realizovať ekostabilizačné opatrenia na ochranu prírodných zdrojov *-* odizolovať PP hygienickou vegetáciou v okolí komunikácií III. triedy, vybudovať izolačnú zeleň okolo ciest,

u) využiť jednoznačné rozhrania (trvalé poľné cesty) na výsadbu sprievodnej zelene,

v) na zmiernenie veternej a vodnej erózie je potrebné udržiavať existujúcu a zakladať novú líniovú zeleň na medziach a popri poľných cestách a vodných tokoch, odstraňovať poškodené a choré jedince, veternú a vodnú eróziu minimalizovať zodpovedajúcimi osevnými postupmi,

w) pri dosadbe a rekonštrukcii zelene postupne vylúčiť stanovištne nevhodné druhy drevín, v intraviláne druhy patriace k peľovým alergénom a tiež invázne druhy, ktoré sa môžu z intravilánu rozšíriť do okolitej krajiny,

x) obnoviť ekostabilizačné prvky tvorené nelesnou drevinovou vegetáciou – živé ploty, porasty popri poľných cestách, na hraniciach medzi honmi, remízky,

y) rešpektovať záväzné regulatívy Územného plánu regiónu Trnavského samosprávneho kraja, týkajúce sa ochrany prírody a krajiny,

z) rešpektovať všetky prvky a kategórie tvorby krajiny, ktoré sú uvedené v kapitole Ochrana prírody a tvorba krajiny, prvky územného systému ekologickej stability, ktoré sú graficky vyjadrené vo výkrese Ochrana prírody, tvorba krajiny a ÚSES.

 **VII. ZÁSADY A REGULATÍVY STAROSTLIVOSTI O ŽIVOTNÉ PROSTREDIE**

 **VII.1. OCHRANA ČISTOTY OVZDUŠIA A HLUK**

a) zabezpečiť u veľkých a stredných zdrojov znečistenia ovzdušia stálu ochranu ovzdušia v zmysle platnej legislatívy,

b) dodržiavať príslušné povinnosti a ustanovenia týkajúce sa povoľovania zdrojov znečisťovania ovzdušia v zmysle zákona č. 137/2010 Z. z. o ochrane ovzdušia a predpisov vydaných na jeho vykonanie,

c) pred výstavbou nových stavieb, ktoré môžu byť zdrojom znečisťovania ovzdušia (ZZO), je každý prevádzkovateľ ZZO podľa § 17 zákona o ovzduší povinný požiadať o súhlas príslušný orgán ochrany ovzdušia (stredné a veľké zdroje patria do kompetencie OÚŽP, malé zdroje do kompetencie obce),

d) prihliadať na dostatočnú vzdialenosť obytnej zástavby od existujúcich alebo plánovaných zdrojov znečisťovania ovzdušia a na miestne rozptylové podmienky, aby boli rešpektované zásady funkčného a priestorového usporiadania v záujmovom území – dodržiavať ochranné pásma,

e) v riešených lokalitách nepripustiť všetky druhy činností a podnikateľských aktivít, ktoré by svojimi negatívnymi vplyvmi (prašnosť, zápachy, hlučnosť, hluk a vibrácie, intenzívna doprava a pod.) priamo alebo nepriamo obmedzili využitie susedných parciel pre určené účely,

f) na zamedzenie nežiadúcich účinkov z poľnohospodárskych areálov zabezpečiť v ich areáloch výsadbu izolačnej hygienickej vegetácie a tým minimalizovať nepriaznivé vplyvy na životné prostredie,

g) zabezpečiť odstránenie negatívneho dopadu znečistenia ovzdušia exhalátmi z automobilovej dopravy a hluku z miestnych komunikácií a z cesty III. tr. (líniový zdroj znečistenia ovzdušia) vybudovaním líniovej zelene,

 **VII.2. OCHRANA KVALITY POVRCHOVÝCH A PODZEMNÝCH VÔD**

a) dbať o ochranu podzemných a povrchových vôd a zabrániť nežiaducemu úniku nebezpečných látok do pôdy, podzemných a povrchových vôd,

b) zabezpečiť verejný vodovod a odvádzanie a čistenie odpadových vôd v celej obci (aj v navrhovaných lokalitách), navrhovanú výstavbu rodinných domov zosúladiť s budovaním technickej infraštruktúry (vodovod, dažďová kanalizácia, splašková kanalizácia)

c) rešpektovať zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (ďalej len „vodný zákon“), zákon č. 7/2010 Z.z. o ochrane pred povodňami, zákon č. 442/2002 Z.z. o verejných vodovodoch a verejných kanalizáciách a o zmene a doplnení zákona č. 276/2001 Z.z. o regulácii v sieťových odvetviach a príslušné platné normy STN 75 2102 „Úpravy riek a potokov“, STN 73 6822 „Križovanie a súbehy vedení a komunikácií s vodnými tokmi“, atď.,

d) odvádzanie a čistenie odpadových vôd z rozvojových lokalít musí zohľadňovať požiadavky na čistenie vôd v zmysle vodného zákona a NV SR č. 269/2010 Z. z., ktorým sa ustanovujú požiadavky na dosiahnutie dobrého stavu vôd a v zmysle ktorého musia byť stokové siete dažďovej kanalizácie vybavené zariadením na zachytenie plávajúcich látok a pri vypúšťaní vôd z povrchového odtoku zo zastavaných území, pri ktorých sa predpokladá, že obsahujú látky, ktoré môžu nepriaznivo ovplyvniť kvalitu povrchovej vody a podzemnej vody a ak sa preukáže ich nepriaznivý vplyv na kvalitu vôd v recipiente, aj zariadením na zachytávanie znečisťujúcich látok.

e) zamedziť zachytávaniu odpadových vôd do nevyhovujúcich žúmp, resp. ich živelnú likvidáciu,

f) dažďové vody zo striech a spevnených plôch pri plánovanej výstavbe v maximálnej miere zadržať v území (zachovať retenčnú schopnosť územia) akumuláciou do zberných nádrží a následne túto vodu využívať, resp. kontrolovane vypúšťať do recipientu po odznení prívalovej zrážky, vody z povrchového odtoku je potrebné pred odvedením do recipientu zbaviť ropných látok, ako aj plávajúcich a unášaných väčších častí,

g) v prípade odvádzania vôd z povrchového odtoku do podzemných vôd je potrebné ešte pred spracovaním projektovej dokumentácie vykonať predchádzajúce zisťovanie oprávnenou osobou (hydrogeológom) podľa § 37 ods. 1 vodného zákona,

h) akúkoľvek investorskú činnosť a výsadbu porastov v dotyku s vodnými tokmi je potrebné odsúhlasiť so správcom vodných tokov,

i) na území, v ktorom nebude zabezpečené odvádzanie splaškových odpadových vôd verejnou kanalizáciou, produkované splaškové odpadové vody musia byť akumulované vo vodotesných žumpách, a ich zneškodňovanie musí zabezpečené v súlade so Zákonom č. 364/2004 Z. z. o vodách.

 **VII.3. OCHRANA PÔDY**

a) sledovať kvalitu poľnohospodárskej pôdy a kontrolou zamedziť jej znehodnocovaniu (agrochemické opatrenia),

b) zabezpečovať ochranu poľnohospodárskej pôdy proti pôsobeniu veternej a vodnej erózie zodpovednými osevnými postupmi,

c) pre elimináciu deflácie je potrebné zvyšovať podiel ekostabilizačných prvkov budovaním protieróznych zábran a zvýšiť podiel nelesnej stromovej a krovinnej vegetácie pozdĺž vodných tokov,

d) navrhované plochy bývania v rodinných domoch na okraji zastavaného územia oddeliť od poľnohospodárskej pôdy líniovou ochrannou zeleňou,

e) poľnohospodársku pôdu odizolovať hygienickou vegetáciou aj v okolí komunikácií III. triedy,

f) pri záberoch poľnohospodárskej pôdy rešpektovať zákon SNR č. 220/2004 Z.z. o využívaní poľnohospodárskej pôdy.

 **VII.4. ODPADOVÉ HOSPODÁRSTVO**

a) zber, odvoz a likvidovanie odpadu zabezpečovať v rámci celého sídelného útvaru v potrebnom rozsahu príslušným podnikateľským subjektom v súlade s platnou legislatívou,

b) vytvoriť priestorové a organizačné podmienky na separovaný zber odpadu – vytriediť druhotné suroviny,

c) vytvoriť priestorové a organizačné podmienky na vybudovanie zberného dvora komunálneho odpadu a kompostoviska,

d) zlikvidovať všetky divoké skládky domového odpadu, ktoré sú v kolízii s obytnými a rekreačnými areálmi a opustené skládky v k.ú. a zabrániť ich obnoveniu,

e) dodržať ustanovenia zákona č. 79/2015 Z.z. o odpadoch a o zmene a doplnení niektorých zákonov v znení nesk. predpisov.

 **VII.5. RADÓNOVÉ RIZIKO**

Katastrálne územie spadá do nízkeho až stredného radónového rizika. Stredné radónové riziko môže negatívne ovplyvniť možnosti ďalšieho využitia územia.

Podľa § 20 ods. 3 geologického zákona ministerstvo ŽP SR vymedzuje ako riziko stavebného využitia - územia s výskytom stredného radónového rizika. Vhodnosť a podmienky stavebného využitia územia s výskytom stredného radónového rizika je potrebné posúdiť podľa zákona č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a vyhlášky MZ SR č. 528/2007 Z.z., ktorou sa ustanovujú podrobnosti o požiadavkách na obmedzenie ožiarenia z prírodného žiarenia.

**C2. O P A T R E N I A  A P O D M I E N K Y NA VYUŽITIE ÚZEMIA**

 **I. VYMEDZENIE ZASTAVANÉHO ÚZEMIA OBCE**

*Zastavané územie obce, vymedzené hranicou zastavaného územia v zmysle platnej legislatívy k 1.1.1990, je riešením ÚPN rozšírené o vymedzené rozvojové plochy. V grafickej časti je toto územie vyčlenené "navrhovanou hranicou zastavaného územia".*

*Pri uplatňovaní záverov z riešenia územného plánu v rozvoji obce je potrebné :*

a) rešpektovať hranice zastavaného územia platné k 1.1.1990 rozšírené v zmysle platnej legislatívy o vymedzené rozvojové plochy v zmysle návrhu ÚPN O a jeho následných zmien,

b) zabezpečiť prerokovanie úpravy rozsahu zastavaného územia v zmysle platnej legislatívy a jej zaznačenie do príslušných podkladov.

**II. VYMEDZENIE OCHRANNÝCH PÁSIEM A CHRÁNENÝCH ÚZEMÍ**

**II.1. OCHRANNÉ PÁSMA DOPRAVNÉHO VYBAVENIA**

Pre cestné komunikácie v nezastavanom území obce platia ochranné pásma v zmysle zákona č. **135/1961 Zb.** o pozemných komunikáciách (cestný zákon) v znení neskorších predpisov a vykonávacej vyhlášky k zákonu o pozemných komunikáciách č. 35/84 Zb.:

 cesta II. triedy 25 m od osi vozovky *(v nezastavanom území obce)*

 cesta III. triedy 20 m od osi vozovky *(v nezastavanom území obce)*

V cestných ochranných pásmach je zakázaná alebo obmedzená činnosť, ktorá by mohla ohroziť diaľnice, cesty alebo miestne komunikácie alebo premávku na nich; príslušný cestný správny orgán povoľuje v odôvodnených prípadoch výnimky z tohto zákazu alebo obmedzenia záväzným stanoviskom (§ 11 ods. 2 zák. č. 135/1961 Zb.). V cestných ochranných pásmach je okrem iného zakázané vykonávať akúkoľvek stavebnú činnosť vyžadujúcu ohlásenie stavebnému úradu alebo povolenie stavby (§16 ods.1, písm. a/ vyhl. č. 35/1984 Zb.)

V zastavanom území obce ochranné pásma pozdĺž komunikácií platia v zmysle vyhlášky pre civilnú obranu pre prejazdnosť komunikácie a proti zavaleniu. Táto šírka je na zbernej komunikácii a na vybudovaných obslužných komunikáciách v obci zachovaná.

**II.2. OCHRANNÉ PÁSMA TECHNICKÉHO VYBAVENIA**

**2.1. Vodné hospodárstvo.**

a) ochranné pásmo vodovodu a kanalizácie sú stanovené zák. č. **442/2002 Z.z.**

vodovod do DN 500 - 1,5 m obojstranne

vodovod nad DN 500 - 2,5 m obojstranne

kanalizácia do DN 500 - 1,5 m obojstranne

**2.2. Energetika a oznamovacie vedenia.**

Pri výstavbe treba rešpektovať ochranné pásma elektro-energetických zariadení podľa zákona č. **251/2012 Z.z. o energetike** v znení neskorších predpisov. Ochranné pásmo je priestor, v bezprostrednej blízkosti zariadenia elektrizačnej sústavy, ktorý je určený na zabezpečenie spoľahlivej a plynulej prevádzky a na zabezpečenie ochrany života a zdravia osôb a majetku. Ochranné pásmo **vonkajšieho nadzemného elektrického vedenia** je vymedzené zvislými rovinami po oboch stranách vedenia vo vodorovnej vzdialenosti meranej kolmo na vedenie od krajného vodiča.

Vzdialenosť obidvoch rovín od krajných vodičov je:

 **** pri napätí od 1 kV do 35 kV vrátane

a) pre vodiče bez izolácie 10 m, v súvislých lesných priesekoch 7 m

b) pre vodiče so základnou izoláciou 4 m, v súvislých lesných priesekoch 2 m,

c) pre zavesené káblové vedenie 1 m

 **** pri napätí od 35 kV do 110 kV vrátane 15 m.

 **** pri napätí od 220 kV do 400 kV vrátane 25 m.

V ochrannom pásme vonkajšieho nadzemného elektrického vedenia a pod elektrickým vedením je zakázané:

a) zriaďovať stavby, konštrukcie a skládky,

b) vysádzať a pestovať trvalé porasty s výškou presahujúcou 3 m,

c) vysádzať a pestovať trvalé porasty s výškou presahujúcou 3 m vo vzdialenosti do 2m od krajného vodiča vzdušného vedenia s jednoduchou izoláciou,

d) uskladňovať ľahko horľavé alebo výbušné látky,

e) vykonávať činnosti ohrozujúce bezpečnosť osôb a majetku,

f) vykonávať činnosti ohrozujúce elektrické vedenie a bezpečnosť a spoľahlivosť

 prevádzky sústavy,

g) vysádzať a pestovať trvalé porasty s výškou presahujúcou 3 m vo vzdialenosti

 presahujúcej 5m od krajného vodiča vzdušného vedenia možno len vtedy, ak je zabezpečené, že tieto porasty pri páde nemôžu poškodiť vodiče vzdušného vedenia,

h) vlastník nehnuteľnosti je povinný umožniť prevádzkovateľovi vonkajšieho

 nadzemného elektrického vedenia prístup a príjazd k vedeniu a na ten účel umožniť prevádzkovateľovi vonkajšieho nadzemného elektrického vedenia udržiavať priestor pod vedením a voľný pruh pozemkov (bezlesie) v šírke 4 m po oboch stranách vonkajšieho nadzemného elektrického vedenia, táto vzdialenosť sa vymedzuje od dotyku kolmice spustenej od krajného vodiča nadzemného elektrického vedenia na vodorovnú rovinu ukotvenia podperného bodu,

i) stavby, konštrukcie, skládky výsadbu trvalých porastov, práce a činnosti vykonané v ochrannom pásme je povinný a na vlastné náklady odstrániť ten, kto ich bez súhlasu vykonal alebo dal vykonať.

 Ochranné pásmo **podzemného elektrického vedenia** je vymedzené zvislými rovinami po oboch stranách krajných káblov vedenia vo vodorovnej vzdialenosti meranej kolmo na vedenie od krajného kábla. Táto vzdialenosť je:

 ****· 1 m pri napätí do 110 kV vrátane vedenia riadiacej regulačnej a zabezpečovacej techniky.

Ochranné pásmo **vonkajšej (stožiarovej) trafostanice** 22/0,42 kV je vymedzené vzdialenosťou 10 m od jej konštrukcie. Ochranné pásmo **murovanej (kioskovej) trafostanice** je vymedzené oplotením alebo obostavanou hranicou trafostanice, pričom musí byť zabezpečený prístup do trafostanice na výmenu technologických zariadení.

**Ochranné pásma plynárenského zariadenia sú stanovené zák. č. 251/2012** **Z.z.**

**** NTL a STL plynovod a prípojky v zastavanom území obce - 1 m obojstranne

**** plynovod a plynovodná prípojka do DN 200 - 4 m obojstranne

**** plynovod do DN 700 - 12m obojstranne

**** regulačná stanicaplynu - 8 m

**Bezpečnostné pásmo plynárenského zariadenia podľa zákona č. 251/2012 Z.z.**

**** NTL a STL plynovod a prípojky v zast. území obce - určí prevádzkovateľ

distribučnej siete s technickými požiadavkami

**** STL plynovod s tlakom do 0,4 MPa v nezastavanom území - 10 m obojstr.

**** VTL plynovod DN 100, s tlakom nad 4 MPa - 50 m obojstranne

**** VTL plynovod DN 700, s tlakom nad 4 MPa - 200 m obojstranne

 **** regulačná stanicaplynu - 50 m

Podľa ustanovenia § 79 ods. 5 a 6 a ustanovenia § 80 ods. 4 zákona č. 251/2012 Z.z. o energetike a o zmene a doplnení niektorých zákonov v znení neskorších predpisov, zriaďovať stavby v ochrannom pásme a bezpečnostnom pásme plynárenského zariadenia a vykonávať činnosti v ochrannom pásme plynárenského zariadenia možno len po predchádzajúcom súhlase prevádzkovateľa siete a za podmienok ním určených. Súhlas prevádzkovateľa siete na zriadenie stavby je dokladom pre územné a stavebné konanie, pričom každá projektová dokumentácia alebo iná dokumentácia stavieb, drobných stavieb, informačných, propagačných a/alebo reklamných zariadení, stavebných prác, terénnych úprav alebo ťažobných prác, sa posudzuje individuálne na základe žiadosti.

**Ochranné pásmo ropovodu je podľa zákona č. 251/2012 Z.z.**

**** potrubie DN 500, DN 700 - 300 m obojstranne

**Ochranné pásmo produktovodu je podľa zákona č. 251/2012 Z.z.**

**** potrubie DN 300 - 300 m obojstranne

**Ochranné pásma elektronických komunikačných sietí sú vymedzené v zmysle § 68 zákona č. 351/2011 Z.z.** v znení nesk. predpisov o elektronických komunikáciách.

• miestne vedenia - 1 m od vedenia obojstranne, 2 m nad a pod vedením

• regionálne vedenia -1,5 m od vedenia obojstranne, 1 m nad a pod káblom

Súbehové vzdialenosti od iných podzemných vedení sú uvedené v STN 736005.

**II.3. OSTATNÉ OCHRANNÉ PÁSMA**

V záujmovom území sa nachádzajú v správe SVP, š.p., OZ Piešťany vodohospodársky významný vodný tok Dubovský potok a vodná nádrž Dolné Dubové. V zmysle § 49 zákona č. 364/2004 Z.z. (Vodný zákon) a vykonávacej normy STN 75 2102 je potrebné zachovať **ochranné pásmo pozdĺž vodohospodársky významného vodného toku Dubovský potok** v šírke **min. 6 m** od brehovej čiary, resp. vzdušnej päty hrádze obojstranne. Pri **vodnej nádrži** je potrebné zachovať a rešpektovať **ochranné pásmo min. 10,0 m** od maximálnej hladiny pri Q100 – ročnej vode od kóty 192,80 m n. m., B.p.v. v zmysle Manipulačného poriadku pre vodnú stavbu Dolné Dubové. V ochrannom pásme nie je prípustná orba, stavanie objektov, zmena reliéfu ťažbou, navážkami, manipulácia s látkami škodiacimi vodám, výstavba súbežných inžinierskych sietí. Taktiež je nutné zachovať prístup mechanizácie správcu vodného toku k **pobrežným pozemkom** (bez trvalého oplotenia) z hľadiska realizácie opráv, údržby a povodňovej aktivity. Pri výkone správy vodného toku a správy vodných stavieb alebo zariadení (§ 49 Zákona o vodách č.364/2004 Z.Z) môže správca vodného toku užívať pobrežné pozemky. Pobrežnými pozemkami v závislosti od druhu opevnenia brehu a druhu vegetácie **pri vodohospodársky významnom vodnom toku sú pozemky do 10 m od brehovej čiary.**

Akúkoľvek investorskú činnosť a výsadbu porastov v dotyku s tokmi a jeho hrádzami je potrebné odsúhlasiť so správcom. Taktiež je potrebné rešpektovať Zákon o vodách č. 364/2004 Z.z. a príslušné normy STN 73 6822 a 75 2102. Rozvojové aktivity musia byť v súlade so zákonom č. 7/2010 Z.z. o ochrane pred povodňami.

**Ochranné pásmo pohrebiska** - v zmysle zákona č. 131/2010 Z.z. o pohrebníctve (v znení zák. č. 398/2019 Z.z.) s účinnosťou od 1.1.2020 obec môže všeobecne záväzným nariadením ustanoviť ochranné pásmo pohrebiska. Obec vo všeobecne záväznom nariadení určí šírku ochranného pásma pohrebiska v rozsahu najviac 50 m od hranice pozemku pohrebiska, pravidlá umiestňovania a povoľovania budov a stavieb v ňom so zreteľom na pietny charakter pohrebiska a ustanoví činnosti, ktoré nie je možné v ochrannom pásme vykonávať počas pohrebu.

**Ochranné pásma od zdrojov možného znečistenia** stanovuje hlavný hygienik na základe posúdenia stavu, podmienok, resp. na podklade vnútorných smerníc. Pre hospodársky dvor Dolné Dubové (RDP Dolné Dubové) nebolo stanovené ochranné pásmo od centra objektov živočíšnej výroby**.**

**II.4. CHRÁNENÉ ÚZEMIA**

V záujmovom území sa ochrana prírody a krajiny zabezpečuje v zmysle zákona NR SR č. 543/2002 Z. z. o ochrane prírody a krajiny. Na celom území platí prvý stupeň ochrany. Podľa zákona NR SR č. 543/2002 Z. z. o ochrane prírody a krajiny sa v riešenom území žiadne vyhlásené maloplošné chránené územia nenachádzajú. V riešenom území sa nenachádza ani žiadne územie zaradené do zoznamu CHÚEV. Pozdĺž toku Dubovský potok sa na lesných porastoch vyskytuje biotop európskeho významu Ls 1.3 Jaseňovo - jelšové podhorské lužné lesy (91E0).

Cez katastrálne územie prechádza územie zaradené do sústavy NATURA 2000 Chránené vtáčie územie Špačinsko-nižnianske polia (SKCHVU054). Bolo vyhlásené Vyhláškou Ministerstva životného prostredia SR č. 27/2011 Z.z. na účel zabezpečenia priaznivého stavu biotopov druhu vtáka európskeho významu sťahovavého druhu vtáka sokola rároha a zabezpečenia podmienok jeho prežitia a rozmnožovania.

Za činnosti, ktoré môžu mať negatívny vplyv na predmet ochrany chráneného vtáčieho územia, sa považuje vykonávanie mechanizovaných prác pri poľnohospodárskej činnosti a pri hospodárení v lese okrem ich vykonávania v súvislosti s plnením povinností pri ochrane lesa alebo vykonávanie rekultivácie pozemkov v blízkosti hniezda sokola rároha od 1. marca do 30. júna, ak tak určí príslušný okresný úrad, odbor starostlivosti o životné prostredie.

Obmedzenie výkonu činností sa určí každoročne do 31. októbra podľa stavu obsadenosti známych hniezd a hniezdisk v roku, ktorý predchádza roku, v ktorom sa obmedzenie uplatňuje, alebo ak sa po určení takéhoto obmedzenia preukážu nové skutočnosti odôvodňujúce potrebu jeho uplatnenia.

**II.5. VYMEDZENIE PRIESKUMNÝCH ÚZEMÍ, CHRÁNENÝCH LOŽISKOVÝCH**

**ÚZEMÍ A DOBÝVACÍCH PRIESTOROV**

V katastrálnom území Dolné Dubové sa nenachádzajú žiadne ložiská vyhradených nerastov (nie sú určené chránené ložiskové územia ani dobývacie priestory). V katastrálnom území sa nachádza prieskumné územie (PÚ) „Trnava-horľavý zemný plyn“, určené pre držiteľa prieskumného územia NAFTA, a.s., Bratislava– 50%, Vermilion Slovakia Exploration, s.r.o. -50%., s platnosťou do 31.3.2028. Priebeh prieskumného územia je vyznačený v grafickej časti, PÚ je potrebné rešpektovať.

**III. VYMEDZENIE PLÔCH NA VEREJNOPROSPEŠNÉ STAVBY, NA VYKONANIE DELENIA A SCEĽOVANIE POZEMKOV, NA ASANÁCIU A NA CHRÁNENÉ ČASTI KRAJINY**

 *Plochy pre verejnoprospešné stavby sú vymedzené riešením územného plánu ako plochy verejného záujmu, ktoré obmedzujú vlastnícke práva a podriaďujú ich záujmom spoločnosti. Sú to vymedzené plochy pre stavby určené na verejnoprospešné služby a plochy pre verejno-technické vybavenie územia podporujúce jeho rozvoj a ochranu životného prostredia (§108 odsek 3/ Stavebného zákona).*

**III.1. PLOCHY NA VEREJNOPROSPEŠNÉ STAVBY**

**1.1. STAVBY PRE VEREJNOPROSPEŠNÉ SLUŽBY**

a) plochy pre vybudovanie zberného dvora odpadov a kompostoviska,

**1.2. STAVBY PRE VEREJNÉ DOPRAVNÉ A TECHNICKÉ VYBAVENIE**

**1. 2.1. Dopravné vybavenie.**

a) územno-technická rezerva cesty II/560 a III/1275 v zastavanom i nezastavanom území obce pre rozšírenie križovatiek s možnosťou úprav pre zabezpečenie bezproblémového prechádzania všetkých dopravných prostriedkov ako i peších v križovatke, rezervovať plochy pre úpravu pripojovacích oblúkov miestnych komunikácií (MK)

b) priestorové podmienky pre úpravu cesty III. triedy pre kategóriu cesty C 7,5/70 a v nezastavanom území - vrátane odvodnenia

c) priestorové podmienky pre protihlukové opatrenia (pásy izolačnej zelene) pri ceste II. a III. triedy v zastavanom i nezastavanom území

d) miestne komunikácie obslužné – rezervovať plochy pre cestné komunikácie - rozšírenie pri rekonštrukciách, chodníky, verejnú zeleň, parkoviská

e) priestorové podmienky pre vybudovanie miestnych obslužných komunikácií na rozvojových plochách v zmysle návrhu

f) miestne upokojené komunikácie – rezervovať plochy pre cestné komunikácie - rozšírenie pri rekonštrukciách

g) priestorové podmienky pre vybudovanie účelových komunikácií na rozvojových plochách v zmysle návrhu

h) priestorové podmienky pre vybudovanie plôch pre odvodnenie a zasakovacie plochy v jestvujúcej zástavbe i na rozvojových plochách v zmysle návrhu

i) priestorové podmienky pre dobudovanie odstavných a parkovacích plôch na verejných priestranstvách v lokalitách a rozsahu podľa potreby (najmä v centrálnej časti obcí) v zmysle návrhu riešenia

j) hromadná doprava – rezervovať plochy pre zastávku HD, chodník, verejnú zeleň

k) úprava ostatného jestvujúceho dopravného priestoru ulíc (vozovka, chodníky, zeleň)

l) plochy pre cyklistické trasy - cyklochodníky, cyklistické pásy, cyklocestičky v zmysle návrhu

m) plochy pre cyklotrasy v zmysle Územného plánu regiónu Trnavského samosprávneho kraja

**1.2.2. Vodné hospodárstvo.**

a) verejné priestranstvá - plochy na trase kanalizácie na budovanie čerpacích staníc splaškových vôd.

**1.2.3. Verejné rozvody elektrickej energie.**

a) pridružený priestor popri komunikácii na káblové rozvody NN, VN a VO v zemi a priestor na osadenie stožiarov verejného osvetlenia a rozvodných istiacich skríň,

b) priestor na osadenie novej transformačnej stanice,

**1.2.4. Elektronická komunikačná sieť.**

a) pridružený priestor popri komunikáciách na káblové rozvody elektronickej komunikačnej siete.

**III.2. PLOCHY NA VYKONANIE DELENIA A SCEĽOVANIE POZEMKOV**

*V návrhovom období je potrebné zabezpečiť sceľovanie pozemkov rozvojového územia v zmysle stanovenej koncepcie na plochách vymedzených pre* *verejnoprospešné stavby:*

a) stavby pre verejnoprospešné služby,

b) stavby pre verejné dopravné a technické vybavenie,

**III.3. PLOCHY NA ASANÁCIU A STAVEBNÉ UZÁVERY**

*V súvislosti s navrhovanou výstavbou v zmysle riešenia územného plánu v zastavanom území je potrebné zabezpečiť stavebnú uzáveru na obmedzenie zhodnocovania jestvujúcich stavebných fondov v navrhovaných lokalitách resp. novú výstavbu v rozsahu na plochy:*

a) rekonštrukcia verejných komunikácií v zastavanom území,

b) výstavba objektov technického vybavenia (trafostanice, čerpacie stanice....)

**III.4. PLOCHY NA CHRÁNENÉ ČASTI KRAJINY**

V riešení územného plánu sa nevymedzujú samostatné plochy vyžadujúce zvýšenú ochranu. V zmysle zákona NR SR č. 543/2002 Z.z. o ochrane prírody a krajiny platí na celom území prvý stupeň ochrany. Plocha Chráneného vtáčieho územia Špačinsko-nižnianske polia (SKCHVU054) bola vymedzená Vyhláškou Ministerstva životného prostredia SR č. 27/2011 Z.z. V riešenom území sa nenachádzajú žiadne chránené územia zaradené do zoznamu CHÚEV.

**IV. VYMEDZENIE ČASTI OBCE, PRE KTORÚ BUDE ZABEZPEČENÝ ÚPN ZÓNY**

*V súlade s § 12 odsek 1/ Stavebného zákona je potrebné určiť zásady a regulatívy podrobnejšieho priestorového usporiadania a funkčného využívania pozemkov, stavieb a verejného dopravného a technického vybavenia, umiestnenia stavieb na jednotlivých pozemkoch a ich zastavovacích podmienok, nevyhnutnej vybavenosti stavieb a ich napojenie na verejné dopravné a technické vybavenie.*

Po schválení ÚPN obce je potrebné zabezpečiť vypracovanie územného plánu zóny, resp. min. urbanistickú štúdiu v nasledujúcich lokalitách:

a) Na humnách (A1-2)

b) Záhumnie (A1-4)

c) Sady (A1-5)

d) Predné Čerence (A1-6)

e) Zadné Čerence (A1-7)

 f) Farské (A1-9)

**V. VYMEDZENIE VEREJNOPROSPEŠNÝCH STAVIEB**

*Verejnoprospešné stavby sú stavby určené na verejnoprospešné služby a pre verejnotechnické vybavenie územia podporujúce jeho rozvoj a ochranu životného prostredia (§108 odsek 3/ Stavebného zákona).*

**V.1.** **VEREJNOPROSPEŠNÉ STAVBY VYPLÝVAJÚCE Z ÚPN R TTSK**

Zo Všeobecne záväzného nariadenia Trnavského samosprávneho kraja zo dňa 17.12.2014, ktorým sa vyhlásila záväzná časť územného plánu regiónu Trnavského samosprávneho kraja vyplynulo pre obec Dolné Dubové, že verejnoprospešnými stavbami sú tieto stavby (číslovanie prevzaté z ÚPN R TTSK):

14.3.1. Nové stavby pre odvedenie a čistenie odpadových vôd.

**V.2.** **VEREJNOPROSPEŠNÉ STAVBY VYPLÝVAJÚCE Z ÚPN OBCE**

**2.1. VEREJNOPROSPEŠNÉ STAVBY PRE VEREJNOPROSPEŠNÉ SLUŽBY**

 1) zberný dvor odpadu

 2) kompostovisko

**2.2. VEREJNOPROSPEŠNÉ STAVBY PRE VEREJNÉ DOPRAVNÉ A TECHNICKÉ**

 **VYBAVENIE**

 3) úprava cesty III. triedy pre kategóriu cesty C 7,5/70 a v nezastavanom území vrátane odvodnenia

 4) protihlukové opatrenia pri ceste II. a III. triedy v zastavanom i nezastavanom území (pásy izolačnej zelene)

 5) chodníky D3, cyklochodníky D3, D2, cyklotrasy D2 (cyklistické pásy, cyklistické pruhy, cyklochodníky) v zmysle návrhu, resp. spracovaných štúdií

 6) zberná komunikácia (B2) – pripojovacie oblúky miestnych komunikácií (MK)

 7) miestne obslužné komunikácie na rozvojových plochách v zmysle návrhu

 8) účelové komunikácie na rozvojových plochách v zmysle návrhu

 9) miestne obslužné a upokojené komunikácie - rekonštrukcie

10) odstavné a parkovacie plochy na verejných priestranstvách v lokalitách a v rozsahu podľa potreby (najmä v centrálnej časti obce) v zmysle návrhu riešenia

11) dopravné plochy pre rekreačno-športové lokality

12) zastávky hromadnej dopravy s príslušenstvom - navrhované

13) rekonštrukcia jestvujúcich autobusových zastávok s príslušenstvom

14) úprava ostatného jestvujúceho dopravného priestoru ulíc (vozovka, chodníky, zeleň)

15) rekonštrukcia a oprava dopravných zariadení, priepustov, lávok, mostov a pod. v k. ú. obce Dolné Dubové

16) vodovodná sieť v celej obci

17) splašková kanalizačná sieť v celej obci (vrátane príslušných objektov)

18) STL rozvody plynu v celej obci

19) elektrická sieť NN a VN v celej obci (vrátane rekonštrukcií)

20) elektrické transformačné stanice 22/0,4 kV (vrátane rekonštrukcií)

21) verejné osvetlenie v celej obci (vrátane rekonštrukcií)

22) elektronické komunikačné siete v celej obci (vrátane rekonštrukcií)

*Na uskutočnenie verejnoprospešných stavieb možno podľa § 108 a násl. §§ zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov pozemky, stavby a práva k nim vyvlastniť, alebo vlastnícke práva k pozemkom a stavbám obmedziť.*

**G R A F I C K Á P R Í L O H A  Z Á V ä Z N E J Č A S T I**

Záväzná časť Územného plánu obce Dolné Dubové obsahuje grafickú prílohu:

**Výkres č. 8 SCHÉMA ZÁVÄZNÝCH ČASTÍ A VEREJNOPROSPEŠNÝCH STAVIEB**